Gwobr Lluniadu Kyffin Williams 2018 - Artistiaid\n1 - Persli - Jac Atkinson\nMae fy ngwaith yn cynnwys lluniadu, paentio a cherflunio. Mae lluniadu yn gyfrwng y gallaf fynd yn ôl ato pan nad ydw i’n gallu gwneud dim byd arall; dyma yw fy ffordd o fynegi fy hun ac mae’n bleser y gallaf ymgolli ynddo. Mae amrywiaeth y ffyrdd y gellir defnyddio lluniadu, a symlrwydd y deunyddiau sydd eu hangen i luniadu, yn golygu ei fod yn rhywbeth y gellir ei wneud bron yn unrhyw le ar unrhyw bryd, a byddaf bob amser bron yn gwneud lluniad er ei fwyn ei hun yn hytrach nag fel paratoad ar gyfer gwaith celf arall.\nMae’r darlun hwn o bersli wedi rhoi cyfle i mi arbrofi gyda cheisio portreadu cywreinrwydd y planhigyn sy’n marw, nid yn unig mewn ffordd ffiguraidd, ond drwy wneud iddo ymddangos fel petai’n cael ei amsugno’n araf i mewn i’r papur, yn diflannu mewn gwirionedd, fel sy’n digwydd i blanhigion sy’n marw.\n2 - Amser cinio dydd Sul y ty allan i’r Red Lion - Peter Collyer\nMae fy ngwaith yn ymchwilio i hanes y dirwedd, y ffordd y mae dyn a natur wedi ei siapio, y ffordd y mae’r tir yn cael ei weithio ac effaith y tywydd arno. Weithiau, gellir mynegi hyn drwy arsylwi a chofnodi ennyd fach gyda hynny hefyd yn gwneud datganiad sy’n dragwyddol ac yn benodol.\nRoeddwn yn arfer gweithio gyda dyfrlliwiau yn unig, ar raddfa fechan, ond erbyn hyn, byddaf weithiau yn defnyddio olew pastel gyda phensiliau lliw sy’n golygu y gallaf weithio ar raddfa llawer iawn mwy. Nid wyf yn gwneud marciau er eu mwyn eu hunain; yn wir, byddaf yn ceisio eu cuddio. Rwyf am i’r sawl sy’n edrych ar y llun neu’r paentiad weld drwy’r arwynebedd i’r olygfa yr wyf i wedi ei gweld a’i chofnodi, dyna yw hanfod fy ngwaith; y lleoliad. Os yw’r llun yn gwneud i chi fod eisiau mynd i weld y lleoliad drosoch eich hun, mae wedi gweithio.\n3 - Pont Reilffordd, Thetford - Patricia Clark\n4 - Gwrychyn, Llyn Trafwll - Patricia Clark\nRydw i wedi byw yn Ynys Môn am dros 30 mlynedd ac mae wedi bod yn gyfnod cynhyrchiol iawn o ran rhoi syniadau i mi am waith celf. Rydw i’n lluniadu neu’n paentio unrhyw beth sy’n ddiddorol I mi.\nRydw i’n hoffi gweithio gyda gwahanol gyfryngau, o olew ar gynfas i luniadu gydag inc, ac yn ystod y blynyddoedd diwethaf rydw i wedi canfod fod cwyr wedi’i gyfuno â inc India du yn rhoi’r effaith yr wyf yn hoff ohoni.\nRwy’n defnyddio pinnau bambŵ wedi eu gwneud gartref i luniadu gan fod yn well gen i’r effaith o gymharu â nibiau metel, ysgrifbinnau corsen neu gwilsyn adenydd.\n5 - Portread o Philip Glass - Daniel Crouch\n6 - Taid mewn coron bapur - Daniel Crouch\nErs dechrau fy hyfforddiant celf, Pobl fu prif ffynhonnell fy ysbrydoliaeth. Yr hyn sy’n fy nghymell yw ceisio dal cymeriad person gyda diffuantrwydd. Dewisir yr eisteddwyr yn fwriadol oherwydd eu nodweddion anghonfensiynol ond cyfareddol. Mae’r harddwch tawel hwn, sydd â synnwyr o dristwch yn sylfaen iddo, wedi datblygu’n nodwedd arwyddocaol yn fy ngwaith.\nMae lluniadu deheuig yn rhan annatod o’r broses o ddatblygu themâu ar gyfer paentiadau mewn olew. Yn aml byddaf yn dechrau gyda darluniad llai er mwyn penderfynu a fydd yn datblygu i fod yn baentiad llwyddiannus. Fodd bynnag, mewn sawl achos, gall y lluniad gorffenedig ynddo’i hun fod yn ddigon diddorol, heb yr angen i’w ddatblygu ymhellach.\nO ran arddull, mae’n bwysig fy mod cynnal cysylltiad fythol â chelf ffigurol hanesyddol a chyfoes. Arlunwyr y Dadeni o’r gogledd ac artistiaid Fleminaidd sydd wedi fy ysbrydoli’n bennaf. Mae rhagoriaeth eu gwaith ar bapur, a’u cyfansoddiadau sydd wedi eu paentio’n fanwl gywir, yn nodweddion yr ydw i’n eu hedmygu’n fawr.\n7 - Maria - Fran Collins\n8 - Nigel - Fran Collins\nRwy’n mwynhau’r ddisgyblaeth o fywluniadu, y rhyngweithio rhwng y model a’r artist a’r cyfnod byr o amser sydd gennyf i ymateb i’r ystum.\nOherwydd fy mod yn gorfod weithio’n gyflym, mae’n well gennyf luniadau mewn du a gwyn. Rwyf wedi bod yn defnyddio siarcol ers peth amser – mae’n gyfrwng gwych a chynnil. Yn ddiweddarach, rwyf wedi bod yn defnyddio inc a sialc ynghyd â graffit toddadwy i ehangu fy mhalet.\n9 - Siwrneiau trwy amser - Diana Davies\nMewn llecyn uchel uwchben Twyni Dunstable, mae golygfeydd ysblennydd ar draws y cefn gwlad cyfagos i’w gweld o Sŵ Whipsnade. Yn ei hanfod, mae’n safle agored iawn, felly pan wnaeth y rodfa dywyll hon o goed gyda’r goedwig y tu ôl iddi ymddangos, tynnwyd fy llygad ati ar unwaith.\nOherwydd eu bod wedi cael eu plannu mewn dull ffurfiol, roedd effeithiau’r gwyntoedd cryfion a’r diffyg amddiffyniad ar eu cyfer yn golygu fod pob coeden unigol yn arddangos ei brwydr unigol ei hun i fodoli. Mae blaendir y coed cerfluniedig marw sy’n arwain at dwnnel dywyll o goed pwerus, byw sydd serch hynny, â brwydr i fodoli, yn creu’r ymdeimlad o anesmwythyd, anniddigrwydd ond mae yna goridorau o oleuni sy’n awgrymu bod lle agored y tu draw.\n10 - Tirlun hindreuliedig - Gareth Davies\n11 - Twllwch yn agosáu - Gareth Davies\nLle mae rhywun yn dechrau mynd ati i geisio disgrifio’n glir fwriad artist. Yn aml iawn, nid yw’r bwriad yn gwbl glir i’r artist ei hun. Mae ef/hi yn dilyn rhyw reddf y tu mewn iddo/iddi i greu. Ar adegau, mae dylanwad allanol, boed yn naturiol, yn gymdeithasol neu’n wleidyddol yn chwarae rhan gref. Gall meddyliau, breuddwydion a dychymyg cryf hefyd fod yn fannau cychwyn. Mae’r rhain yn bersonol i bob artist unigol ac efallai y byddant neu na fyddant yn cael eu deall gan y sawl sy’n edrych ar y llun. Nid yw’r ffaith y bydd un unigolion yn deall rhywbeth yn iawn yn golygu y bydd unigolyn arall yn ei ddeall. Mae’r deunyddiau a’r technegau a ddefnyddir â rhan bwysig ac ni fedr rhywun di-brofiad eu gwerthfawrogi’n llawn.\nMae’n debyg mai’r pethau gorau i’w wneud yw edrych ar y lluniau heb fod ag unrhyw syniadau ymlaen llaw a gweld a oes unrhyw beth yn eich cyffwrdd un ffordd neu’r llall.\n12 - Y cysgod y mae’n ei ddilyn - Andy Dobbie\nMae Andy Dobbie yn artist sy’n byw yn Ynys Môn ac sy’n paentio ac yn lluniadu amrywiaeth o bynciau (gan gynnwys Portreadau, Tirluniau, Ffigyrau, Bywyd Llonydd a Murluniau) mewn acrylig, olew, pensil a siarcol ac, yn ogystal, mae’n gwneud printiau leino a cherfluniau wedi eu gwneud o fetel sgrap wedi ei weldio.\nMae’n cael ei gyfareddu gyda’r modd yr ydym yn portreadu ffurfiau tri dimensiwn ar arwynebeddau dau ddimensiwn, yn arbennig felly o safbwynt yr wyneb a’r ffurf ddynol.\nMae wrth ei fodd hefyd gyda’r amrediad eang o leoliadau prydferth sydd gan Ynys Môn i’w cynnig ac mae’n chwilio’n barhaus am ffyrdd newydd i wneud cyfiawnhad â nhw ar gynfas.\nMae cael ei ysbrydoli gan artistiaid o bob cyfnod a symudiad, ond yn arbennig o’r cyfnod Ôl-argraffiadaeth ymlaen ac yn enwedig Ciwbiaeth sydd, yn ei farn ef, â mwy i’w gynnig i artistiaid ffiguraidd yn yr oes ddigidol.\nMae ei arwyr artistig yn cynnwys Pablo Picasso, Henri Matisse a David Hockney.\n13 - Yr Addurnwr - Anthony Griffin\nMae fy ngwaith yn seiliedig ar ymagwedd glasurol. Drwy chwilfrydedd ac arsylwi, rwy’n ceisio cael dealltwriaeth ddyfnach o’m pwnc. Rwy’n gobeithio bod y marciau a’r arwyddion a roddaf ar yr wyneb yn cyfleu rhywbeth am yr hyn sy’n mynd ymlaen o dan y wyneb.\nDaisy Wyn Griffith\n14 - Mis Medi 2017, Gaerwen - Daisy Wyn Griffith\nMae fy ngwaith yn seiliedig ar yr amgylchedd sydd agosaf ataf, fy ymateb i’r hyn a welaf o’m cwmpas a’r modd yr wyf rhyngweithio gyda’r hyn a welaf. Gweithio gyda chyfryngau traddodiadol, gydag ymwybyddiaeth bob amser o bwysigrwydd lluniadu, p’un a yw hynny gartref neu yn y tirlun ehangach.\n15 - Mynwent Eglwys Llaneilian - Pamela Green\nErs nifer o flynyddoedd rŵan, rwyf wedi canolbwyntio ar y ffurf ddynol gan gynhyrchu gwaith o fywluniadau a grëwyd mewn dosbarthiadau lleol.\nYn anghyffredin i mi, crëwyd y llun hwn wedi i mi fynychu wythnos awyr agored Mike Knowles yn Llaneilian in 2017, am y tro cyntaf ers 1995. Roedd y tywydd yn braf ac wedi cerdded ar hyd yr arfordir, cefais fy nenu yn ôl yno gan ei siapiau a’i gysgodion tywydd.\n16 - Hedfan i Ffwrdd - Geoff Hewitt\nMae fy ngwaith yn ffigurol, ac yn archwilio’r dirwedd, yn darlunio digwyddiadau cyffredin, cyfnodau mewn amser a’r hyn nas dywedir. Fy mwriad yw fod fy lluniadau a’m paentiadau yn cynnig naratif sy’n gwahodd ac yn galluogi’r edrychwr i grwydro, i ddefnyddio eu profiadau eu hunain, er mwyn dod i gasgliadau gwahanol a gwneud cysylltiad agosach â’r gwaith.\nRwy’n defnyddio amrywiaeth o gyfryngau, olew yn bennaf, ond mae lluniadu’n sail i bopeth a wnaf.\nMae ‘Hedfan i Ffwrdd’ yn hunangofiannol. Mae’n darlunio gobaith ac uchelgais drwy gyfrwng model cartref o awyren yn erbyn cefndir o waith mewn pwll glo.\n17 - Nant Ffrancon - Bryn Humphreys\nMae byw mewn ardal mor brydferth ag Ynys Môn a bod ar ffin Parc Cenedlaethol Eryri sydd mor gywrain, wedi fy ysbrydoli i greu celf ers amser maith.\nRwy’n ceisio darlunio gwaith celf mwyaf natur gan ddefnyddio paent a phapur ac mae bob amser yn her, ac nid yw hynny byth yn hawdd ei wneud. Ni allaf byth ragori ar berffeithrwydd natur, ond ni wnaf byth roi’r gorau i baentio, sy’n gallu bob yn dasg anodd, oherwydd fy mod yn caru hynny gymaint.\n18 - Wal Cerrig Sych 1 - Gill Hopley\nRwy’n byw ar Cefn Ddu, sy’n edrych dros Fae Caernarfon ac Ynys Môn. Mae waliau cerrig sych yn rhan annatod o’r dirwedd. Mae’r olygfa o fy nrws yn glytwaith o gaeau wedi eu ‘gwnïo’ â’i gilydd gan waliau cerrig sych. Mae’r lliwiau a’r siapiau sy’n amlwg yn y clytweithiau hyn yn aml yn adleisio harddwch ffenestri lliw. Rydw i’n cael fy ysbrydoli a fy syfrdanu gan gyflawniad anferth y dynion sydd wedi adeiladu’r waliau hyn, yn aml mewn llefydd mynyddig, digroeso.\nMae’r siapiau a grëir gan y ffigyrau’n cyfleu realiti eu llafur ac yn cyfleu’r cryfder a’r ymdrech sy’n rhaid ei gael i godi a gosod y cerrig. Mae siapiau a phatrymau a grëir gan ganghennau noeth y coed yn y gaeaf yn ymgordeddu am yr awyr yn cynrychioli’r amodau cignoeth, agored a chaled a brofwyd wrth adeiladu’r waliau hyn.\n‘Wal Garreg Sych 1’ yw fy ymateb i’r pwnc cyfarwydd hwn ac mae’n dathlu’r gweithwyr hynny.\n19 - Mabli Yn Nhy Nain Glanffrwd - Eleri Jones\n20 - Moel Siabod O Capel Garmon - Eleri Jones\nMae’r ddau ddarn o fy eiddo i yn yr arddangosfa yn luniadau a grëwyd â chymysgedd o inc India, sialc gwyn, graffit a siarcol, dyma’r deunyddiau sydd yn fy mocs darlunio yn fy Fan. Crëwyd y tirlun yn y fan a’r lle mewn ymateb i’r olygfa o Foel Siabod o fy nghartref. Rwy’n mynd heibio i’r olygfa hon bob dydd bron wrth fynd â’m merched i’r ysgol; roeddwn yn gwneud y gwaith yn fy fan tra’r oedd fy mabi’n cysgu. Roedd rhaid i mi weithio’n reddfol ac yn gyflym cyn iddo ddeffro, yn aml mae elfen o frys ynghlwm â’r dull hwn o weithio ac nid yw’n rhoi cyfle i mi fod yn rhy ofalus, sy’n esgor ar ymateb uniongyrchol a gonest i’r dirwedd.\nMae’r lluniad o ‘Mabli yn Tŷ Nain Glanffrwd’ yn astudiaeth ar gyfer paentiad olew yn seiliedig ar fy atgof o fy merch yn chwarae yn llofft ei Hen Nain gyda hen frwsys gwallt a drychau. Cefais fy nenu’n arbennig gan brysurdeb y papur wal, y carped a’r defnyddiau o’r 1960au yn yr olygfa hon, ac mewn cyferbyniad roedd Mabli yn chwarae’n dawel yn yr ystafell, yn ei byd bach ei hun, ac roedd yn ymddangos fod amser wedi sefyll yn llonydd.\nDavid Jones RCA\n21 - Wedi’i ysbrydoli gan freuddwyd. Gweithgarwch ar yr un ochr hon, llonyddwch ar y glannau gyferbyn - David Jones\n22 - Wedi’i ysbrydoli gan freuddwyd: A welodd o ddawnsio hen-ffasiwn yr angel - David Jones\nFy nod yw creu byd o fy nychymyg – delweddau a gwrthrychau sy’n apelio i’r llygaid.\nWeithiau, mae delweddau o fy mreuddwydion yn fy ysbrydoli, weithiau o fy atgofion o fy mhlentyndod, weithiau o wrthrychau mytholegol – byd hunaniaeth ddiwylliannol yr isymwybod; sy’n cael eu cynrychioli’n aml mewn straeon plant a hwiangerddi – ‘the cow jumped over the moon’, ‘the dish ran away with the spoon’.\nRwy’n cael ysbrydoliaeth o gelfyddyd gwerin, yn arbennig celf y dieithryn – grym obsesiynol celf y gwallgof.\n23 - Cwsg Diwethaf - Bridgitte Kern\nLluniadu yw fy angerdd; gwneud cysylltiad rhwng y meddwl a’r bod, a’r byd o’n cwmpas. Bydd y lluniad yn adlewyrchu pwy ydych chi ar y pryd a bydd yn aros yn eich pen yn hirach, gan ei fod yn deillio’n uniongyrchol ohonoch chi. Bydd yn fodd o atgoffa ac adlewyrchu diddordeb dyfnach a meddyliau cudd.\nWeithiau rwy’n dechrau scriblo neu wneud llinell union gywir, yn araf iawn, wedi llwyr ymgolli yn y grefft o edrych; cerdded y llinell dros yr arwyneb yr wy’n ei weld, heb droi fy llygaid tuag at y papur.\nOnd mae’r lluniad hwn yn wahanol iawn, gan ei fod yn ddarlun o fy mam ar ddiwedd ei hoes.\nDechreuais lunio nodweddion ei wyneb gyda phensil fain a llinell feddal, fel petai modd i mi ei brifo. Daeth gweddill y darlun yn rhwydd. Gall y grefft o luniadu fod yn un od o werthfawr.\n24 - Barbara - Ann Lacey\nI mi mae lluniadu yn fodd o ddarganfod.\nRwyf wrth fy modd yn darlunio pobl; mae’r pen a’r wyneb yn fy nghyfareddu’n arbennig. Rwy’n ceisio dal hanfod y person yr ydw i’n ddigon ffodus o’u portreadu.\nRwy’n gwerthfawrogi cyfeiriadau hanesyddol. Gwaith Gwen John, y mae ei phortreadau yn llonydd ac yn meddu ar ymdeimlad synfyfyriol a gwaith Paula Modersohn Becker, am y datblygiad yn ei harddull gan symud tuag at fwy o symlrwydd mewn ffurf. Rwy’n edmygu gwaith David Hockney a’r defnydd o rythm ac amrywio llinellau yn ei bortreadau cynnar. Dyma rai o nifer o artistiaid yr ydw i’n troi atynt am ysbrydoliaeth.\nHeblaw am bortreadau, rydw i’n archwilio themâu megis y fenyw glasurol mewn mytholeg, hunaniaeth a synnwyr o le.\nI mi, mae dwy ffordd o weithio, dull y ‘pen’ academaidd a dull ‘y galon’ sy’n fwy chwareus ac ymchwilgar. Rydw i’n eu dwyn ynghyd yn fy ngwaith gan ddefnyddio lluniadu, peintio, gludwaith ac argraffu.\n25 - Ar Ddyletswydd - Lou Moore\nWrth gerdded ar ddiwedd y gwanwyn, arhosais i edmygu’r olygfa o ddafad ac oen yn hepian cysgu yn yr heulwen. Yna, sylwais ar y ddafad yn cil agor ei llygaid – bron yn ddiarwybod a heb yr un symudiad arall. Wnaeth hi ddim tynnu ei llygaid oddi arnaf nes fy mod wedi oddi yno, a wyddai ei hoen bach ddim fod ei fam “ar ddyletswydd” drwy’r amser.\n26 - Eleri Mills - Yn Y Dyffryn, Y Llwybr\nEr fod tirwedd a thraddodiad barddol Cymru wedi dylanwadu ar fy ngwaith mae’r lluniad hwn, sy’n perthyn i gyfres newydd o waith mewn inc ar bapur, yn fy herio o ran graddfa, techneg, cynnwys emosiynol a thempo.\nYn y gwaith hwn, rydw i’n darlunio tirwedd haenog, a theimlad o berthyn i le. Mae risgiau’n gysylltiedig â gweithio gyda inc, ac nid oes rhyddid i wneud camgymeriad – yr hyn sy’n fy mhryderu yw ymdrin drwy’r amser â balans a rhythm. Mae’n broses gorfforol ac ystumiol iawn... ffurf o goreograffi a chreu map personol sy’n dathlu tirwedd hen ond cyfarwydd.\n27 - Tyllau a Darnau, hen lôn yn Nyffryn Ceiriog - Richard Mountford\nMae’r lluniad hwn o lôn fechan yn y cefn gwlad sydd wedi dirywio ac sy’n llawn tyllau yn seiliedig ar ran o lôn rhyw filltir o’m cartref, yn ymyl Coedwig Caemor, 1400 o droedfeddi i fyny ochr Dyffryn Ceiriog.\nRoedd y cyfuniad o lôn sydd wedi cracio a dirywio yn datgelu haenau hynach o wyneb y lôn oddi tano ac yn cyferbynnu ag ambell i ymgais i drwsio’r difrod, darn o darmac newydd yma ac acw’n brwydro’n aneffeithiol yn erbyn ton o ddirywiad, yn bwnc deniadol iawn ar gyfer lluniad.\nYn ystod yr amser yr oedd y lluniad yn datblygu roedd yna adegau pan oeddwn yn teimlo fy mod yn lluniadu delwedd dopograffaidd, y rhannau a oedd wedi eu trwsio yn cynrychioli’r planhigfeydd pur a welir ar hyd a lled Cymru, mae’r rhan yn y canol yn atgoffa rhywun o rostiroedd, y pwll bychan yn lyn yn y mynyddoedd wedi ei amgáu â llethrau sgri, a phatrwm caeau, a tharmac wedi cracio, ond yna mae’n dychwelyd i fod yn lôn fynyddig Gymreig sy’n dirywio ac wedi cael ei thrwsio mewn ambell fan.\n28 - Melin Lechi Segur - Louise Morgan\nMae’r rhan fwyaf o fy ngwaith yn baentiadau o’r dirwedd ac rwy’n cael fy ysbrydoli gan y dirwedd sy’n newid yn barhaus a chyda threftadaeth bensaernïol Gogledd Cymru. Mae Waldo Williams, y bardd, hefyd yn ddylanwad arnaf, mae ei gerddi clyfar yn cysylltu’r dirwedd gyda’r naratif dynol. Mae elfennau’r dirwedd yn newid, mae pob elfen ar siwrnai newid ac mae’n adlewyrchiad o siwrnai bywyd dyn.\nEr mwyn cyflawni nod greadigol fy ysbrydoliaeth, rwy’n gweithio o fywyd ac o’r cof. Rwyf wedi addasu fy nhechnegau gwneud marciau i ymdopi gyda’r amgylchedd a hefyd i ddangos symudiad a dyfnder. Mae’r symudiad yn adlewyrchiad o’r amgylchedd sy’n newid a’r dyfnder yn rhoi ymdeimlad o dreigl amser ac yn fynegiant o’r etifeddiaeth a adawyd gan genedlaethau hŷn.\nColin See-Paynton RCA HON RE SWE\n30 - Tylluan Wen a Sgwarnog Brown - Colin See-Paynton\n31 - Ceiliog – Mynydd Gwefru, Llanberis - Glyn Price\nMae’r gwaith yr ydych yn ei weld wedi cael ei gwblhau yn y stiwdio gan ymchwilio i dechnegau a phrosesau. Y cyfan yr wyf i’n ei wneud yw lluniadu a phaentio’r byd sydd o’m cwmpas.\nRwy’n credu mewn creu darnau gwreiddiol a gweld y byd o’r newydd – yn syml, rwy’n ymateb i’r hyn a welaf. Mae gennyf ddiddordeb yn y tir a’i liwiau a’i siapiau ynghyd â’r hanes a’r diwylliant aruthrol sydd gennym yma yng Ngogledd Cymru ac sy’n rhan annatod o’r chwareli llechi a’r mynyddoedd o’u cwmpas.\nEr bod rhywfaint o’r gwaith yn ymddangos yn ffiguraidd, rwyf yn gyson yn gwthio’r ffiniau a chymryd risgiau gan gynhyrchu gwaith haniaethol ar adegau a defnyddio gwahanol fethodolegau a dulliau er mwyn cynnal fy niddordeb a pharhau i ymgysylltu.\nMae’r tir yn bwysig iawn i mi ac rwyf eisiau parhau i ymchwilio yn yr awyr agored. Yn syml, rwy’n ymateb i’r tir lle cefais fy ngeni a fy magu gan geisio rhoi cipolwg o ennyd mewn amser drwy broses greadigol.\n32 - Braslun o Asgwrn ar Draeth - Timothy Pugh\nRwyf yn artist Amgylcheddol sy’n gweithio gydag amrediad eang o gyfryngau a phrosesau cymysg sy’n cael eu defnyddio i greu lluniadau, gosodiadau ac ymyraethau sy’n benodol i safleoedd. Mi es i Golegau Celf Wrecsam a Chaeredin gan raddio yn 1989 gyda Gradd B.A. (Anrhydedd) mewn Cerameg. Ers hynny, rwyf wedi bod yn gweithio fel artist hunan-gyflogedig ac wedi arddangos fy ngwaith mewn orielau, amgueddfeydd a lleoliadau eraill ar draws y D.U. ac yn rhyngwladol. Rwy’n gweithio mewn lleoliadau trefol a gwledig gwahanol iawn gan greu gosodiadau a lluniadau sy’n cael eu dogfennu ar ffurf ffotograffaidd gan ddefnyddio ffilm cyfrwng canolig a phrosesau digidol.\nMae’r gwaith celf yr wyf wedi ei gyflwyno ar gyfer yr arddangosfa yn luniad pensil a dyfrlliw o asgwrn y deuthum ar ei draws ar draeth yn Whitehaven, gorllewin Cumbria. Rwy’n ystyried lluniadau fel rhan hanfodol o fy ymarfer creadigol ac yn elfen bwysig o fy mhroses ymchwilio i’r celfyddydau gweledol.\n33 - Marchnad Bryncir - Anwen Roberts\nFel un sy’n byw mewn amgylchedd amaethyddol a gwledig, rwy’n cael fy ysbrydoli gan ei waith, ei fywyd, ei bobl a’r anifeiliaid sy’n gysylltiedig â’r ffordd hon o fyw.\nMae Marchnadoedd Anifeiliaid yn rhan o’r diwydiant sy’n cwmpasu nifer o’r elfennau hyn; roedd Bryncir ar ddiwrnod marchnad i’w weld yn bwnc gwych, mor brysur a llawn bywyd.\nRwyf wedi herio fy hun i adlewyrchu hyn yn fy lluniad gan ddefnyddio powdr graffit, pensil a phastel.\n34 - Caffi - Judy Roberts\nRwy’n mwynhau darlunio a phaentio pobl, adeiladau a’r dirwedd leol. Mae’r patrwm a grëir gan gysgodion o ddiddordeb arbennig i mi, yn enwedig y cyferbyniad a’r siapiau a grëir drwy weithio yn erbyn y goleuni ac yn aml iawn, rwy’n gor-bwysleisio’r persbectif hwnnw. Rwy’n gweithio o bynciau byw, o frasluniau a ffotograffau a hefyd o fy nychymyg. Rwyf wastad wedi darlunio a phaentio ond ers ymddeol a symud i Ynys Môn yn 2007, rwyf wedi medru gwneud mwy o waith a’i arddangos yn lleol. Mae’r rhan fwyaf o fy ngwaith yn cael ei wneud mewn acrylig, siarcol ac inc a golch.\n35 - Edrych yn Araf - Gilly Thomas\nI mi, mae’n rhaid i’r weithred o arlunio neu baentio a’r delweddau a gynhyrchir fod â rheswm neu ystyr ynddynt eu hunain.\nYn eironig, mae ystyr yn anniffiniadwy a gall fod yn gwbl absennol mewn bydysawd afresymegol.\nRwy’n ceisio dyfeisio delwedd sy’n cyfleu (neu’n cuddio) ynddi rhyw fath o fersiwn ddistylledig o’r hyn sy’n fy mhryderu i mewn byd sy’n llawn o bethau sydd ag arwyddocâd rhyfedd a goruchafiaeth ormesol y pethau dibwys.\nMae’n weithgaredd hurt, ond mae’n rhoi i mi, pan fyddaf yn taro’r hoelen ar ei phen o ran fy nheimladau, yr hyn y gallaf ond ei ddisgrifio fel pwl o gallineb.\nYna gallaf ddechrau, mewn ffordd gyfundrefnol, i ymdreiddio i fy nirgelion fy hun, sydd mae’n siŵr, yn gyffredin i bawb.\n36 - Gwanwyn - Amy Walker\nRoedd celf, technoleg a dylunio â rhan flaenllaw drwy gydol fy ngyrfa mewn Addysg Blynyddoedd Cynnar. Annog plant ifanc i ymchwilio i nodweddion deunyddiau celf a dyluniad oedd fy mhrofiad mwyaf rhyddhaol, yn artistig, hyd yma. Gyda’n gilydd, fe wnaethom ni greu arddangosfeydd rhyngweithiol ac roedd hyn ymhlith y profiadau mwyaf difyr yr wyf wedi eu cael erioed o ran ymchwilio i bosibiliadau celf a dylunio. Gwnaed cyfeiriad at ein harddangosfeydd mewn tri o adroddiadau OFSTED. Fe wnes i gyd-arwain prosiect Comenius cenedlaethol, ‘Cymryd rhan mewn Celf’ gydag ysgolion yn Sbaen, Ffrainc a Rwmania.\nAr ôl ymddeol i Ynys Môn, roedd yn braf cael digonedd o amser i ymchwilio i, a datblygu fy nghreadigrwydd, ac mae’n parhau i esblygu. Wrth arlunio, gallaf fynd ar goll ac yna ddod o hyd i mi fy hun eto.\nMae ‘Gwanwyn’ yn cynrychioli’r llygedyn o obaith am ddyddiau gwell.\nMae fy ngwaith wedi cael ei arddangos ym Mryste, RCA Conwy, Oriel Môn, Ucheldre, Canolfan David Hughes a Neuadd y Dref Biwmares, Ynys Môn.\n37 - Camu Allan - Sarah Whiteside\nMae camu allan o fy stiwdio newydd yn Uned 5 Iard Cychod Dinas, Y Felinheli, lle rydw i’n rhan o grŵp o bedwar o artistiaid a gweithwyr coed, wedi ehangu fy ngorwelion personol yn ystod y flwyddyn ddiwethaf.\nAr lannau’r Fenai, lle mae’r llanw, y tywydd a’r bywyd gwyllt yn aml yn dymhestlog, mae’r bobl leol yn groesawgar ac yn gymwynasgar. Rydw i’n dysgu’n gyflym, wrth i mi ddefnyddio offer newydd i wneud cynalbrennau i ymestyn fy nghynfasau ar gyfer paentiadau olew.\nMae cyfrwng paent olew yn fy arwain wrth i mi luniadu a pheintio er mwyn creu ymateb i’r lle newydd hwn.\n38 - Pedol yr Wyddfa - David Woodford\nMae lluniadau’n meddu ar sawl gwedd; bob tro â’u pwrpas eu hunain, byth yn israddol i baentio, ac fel deunydd cyfeirio ar gyfer gwaith arall. Mae defnyddio golch yn creu awdurdod o ran tonyddiaeth, strwythur ac enciliad gofodol.\nMae’r ddelwedd hon wedi’i darlunio ar bapur llyfn iawn gan ddefnyddio amrywiaeth llawn o bensiliau, ac yn aml mae eu potensial i fynegi’n cael ei danbrisio. Mae’r arwynebau’n cael eu hadeiladu mewn modd sy’n debyg i wydro mewn paent olew, a dim ond ar arwyneb llyfn y mae hynny’n bosib.\nEr bod y ddelwedd yn ymddangos yn un gonfensiynol, rydw i’n gofyn i’r gwyliwr edrych yn ofalus iawn ar ansawdd yr arwynebau. Rwy’n hoff o ddatganiad Ernst Gombrich nad yw artistiaid mewn gwirionedd yn lluniadu (neu baentio) yr hyn y maent yn ei weld ond yn hytrach eu bod yn gweld yr hyn y maent yn ei luniadu. Gallaf eich sicrhau fod y broses yn un synhwyrol yn hytrach nag yn un ddarluniadol.\nWrth eistedd ar ben clogwyn, cymerodd y darlun hwn 20 diwrnod i mi ei gwblhau – mae paentiadau stiwdio sy’n deillio o wybodaeth o’r fath yn aml yn cael eu creu dros ddwy i ddeng mlynedd.\n39 - Cast Arddwrn - Dorothy M Williams\nTarfwyd ar fy mywyd gwaith arferol ar ôl i mi ddisgyn ar greigiau yn Aberffraw a thorri fy arddwrn. O’r herwydd, bu’n rhaid i mi arafu a chanolbwyntio ar y gwahanol rwymau a roddwyd i mi.\nYr ail fersiwn oedd y darlun arbennig hwn; cefais fy nghyfareddu gan wead ac amlinellau’r cast, a ddechreuodd ymdebygu i ffwng. Darluniwyd y ddau safbwynt ar raddfa fwy gan ddefnyddio graffit ac mae mwy o ffocws na’r arfer am fy mod yn cael trafferth dal fy mraich yn ei lle.\n41 - Golau yn Nant Ffrancon - Jeremy Yates\nAr hyn o bryd rydw i’n gweithio ar ddarluniau mawr gan ddefnyddio siarcol cywasgedig ar baneli gwyn wedi eu preimio. Portreadau atmosfferig wedi eu hysbrydoli gan dirwedd Gogledd Cymru yw’r rhain fel arfer, neu lefydd yr ydw i wedi ymweld â nhw yn ddiweddar, yr Alban (Mull) a gogledd Ffrainc. Gwaith stiwdio ydynt sydd wrth gwrs yn canolbwyntio ar edrychiad ond heb fod yn gynrychioliad rhy gaeth – cydbwysedd o’r ddau yw’r nod, a daw rhyddid o beidio cynnwys lliw: mae’n rhoi mwy o ffocws ar wead, gwrthgyferbyniad ac arwyneb.\n42 - Chwilio am y Dolffiniaid - Ruth Koffer\nMae Celf yn gyfrwng pwerus, y gellir ei ddefnyddio i archwilio ofnau a gobeithion dyfnaf pobl, ac yn iaith i ddisgrifio pleserau bychain ar y daith yn ogystal.\n43 - Uwchben Y Clywedog - Diane Rose\nMae lluniadu yn y dirwedd yn fy nghysylltu â natur a rhythmau’r tymhorau. Rydw i wedi lluniadu’r goedlan arbennig hon nifer o weithiau, ac eto mae pob ymweliad yn ysbrydoli persbectif a golwg gwahanol.\nMae’r goedlan uwchben yr Afon Clywedog yn drwchus ac mae’r coed yn wyrdroëdig, fel petaent yn gorfod brwydro i weld y goleuni - ond, mewn cyferbyniad, mae’r mwsogl oddi tanynt yn dawel ac yn ddigyffro ac yn creu ymdeimlad o heddwch.\nBwriad y darn hwn yw portreadu awyrgylch unigryw'r dirwedd hon sydd, y mae’n ymddangos i mi, yn meddu ar ymdeimlad arallfydol, dirgel.\nYr hyn sy’n rhoi ysbrydoliaeth barhaus i mi yw fy nghariad at natur a’r cyffro a deimlaf wrth i’r tymhorau newid – pob un â’i awyrgylch a’i gymeriad ei hun.\n44 - Cariad a cholled… o strydoedd Aberystwyth - Jane Roy\nAwyrgylch ac amgylchedd sy’n addas ar gyfer datblygu celf, dyna beth yr ydw i’n ei deimlo pan fyddaf yn gweithio yn fy stiwdio yn yr Hen Goleg, Aberystwyth.\nMae cerdded drwy strydoedd yn dref yn rhoi cyfle i mi adfyfyrio; dyma’r adegau pan fydd gwrthrychau arbennig, sydd naill ai wedi mynd ar goll neu wedi cael eu taflu, yn dod i fy sylw. Felly mae’r daith ddyddiol hon i fy stiwdio ac yn ôl adref wedi arwain at gasgliad arbennig o wrthrychau sydd wedi esgor ar y darlun hwn.\nDrwy ddefnyddio’r broses o luniadu gyda natur gyffyrddadwy gweithio ar bapur, rydw i’n adeiladu delwedd yn raddol. I mi, mae hyn yn efelychu prosesau bodoli a gwisgo, amsugno rhywfaint o hanfod yr amgylchedd fu’n rhan o’r gwrthrychau yn y gorffennol.\nMae’r posibiliadau o ymgorffori eu bywyd yn y gorffennol, neu amgylchiadau amgen ymhell tu hwnt i’w sefyllfa wreiddiol, yn fy nghludo i ryw amgylchedd neu le arall ac yn dwysau wrth i mi weithio.\n45 - Caerfaddon; Y Syrcas 2 - Kim Whitby\n46 - Cilfach Fareham - Kim Whitby\nLlefydd unigryw, hanesyddol a daearyddiaeth fendigedig yw fy mhwnc ac rwy’n ymgolli yn hynny.\nRydw i wrth fy modd lluniadu ac yn mwynhau’r her o drosi a dal cymeriad cryno gwrthrychau tri dimensiwn ar bapur. Rwy’n ymddiddori yn y modd y mae rhywbeth yn aml iawn yn ymyrryd neu’n cuddio yr hyn yr ydym yn ei weld; hyd yn oed mewn tirwedd agored, a’r modd yr ydym yn gallu ‘edrych’ drwy’r rhwystrau. Mae strwythurau mawr, amrywiol yn fy nenu. Rwy’n ymhyfrydu mewn archwilio graddfa.\nRwy’n ffodus fy mod wedi cael profiad o Gymru wledig, trefi arfordirol a dinasoedd mawr hanesyddol i’m hysbrydoli.\nRydw i’n defnyddio dyfrlliw ac olew, gan ddefnyddio paled lliw cyfyngedig iawn, ond rwy’n fwyaf hoff o ddarlunio mewn inc. Mae llyfrau brasluniau yn rhan hanfodol o’r ffordd yr wyf yn gweithio. Rydw i’n dod yn fwyfwy ymwybodol fod fy ngwaith gorau’n cael ei wneud ên plein air.\n47 - Cornel o’r ardd - Susan M Barber\n48 - Yng Nghoedwig y Gwerni - Susan M Barber\nRydw i wedi mwynhau paentio a lluniadu erioed. Am dri deg mlynedd ers cwblhau fy ngradd Celf Gain treuliais gyfnod helaeth o fy amser rhydd yn cynnal y diddordeb hwn. Fodd bynnag, ers i mi dderbyn ymddeoliad cynnar yn 2014, rydw i wedi bod yn ddigon ffodus i dreulio llawer mwy o amser ar fy ngwaith celf. Fy mhrif ysbrydoliaeth yw harddwch annisgwyl y byd o’n cwmpas. Ar unrhyw ddiwrnod, mewn unrhyw le, gall y golau, y lliw, y patrymau a’r gweadau gyfuno yn y fath fodd ei fod yn codi awydd arnoch chi i estyn am eich llyfr brasluniau a’ch câs pensiliau.\nCredaf mai dyma’r rheswm fy mod y mwynhau darlunio cymaint - does dim angen offer ffansi neu ddeunyddiau drud (er bod pethau bendigedig ar gael), mae beiro a chefn amlen yn gwneud y tro. Mae uniongyrchedd lluniadu yn grêt; rydych yn darlunio, ac os ydych chi’n gwneud camgymeriad gallwch roi cynnig arall arni!


Archive Select Month July 2021 June 2021 December 2020 November 2020 September 2020 May 2020 August 2019 May 2019 October 2018 August 2018 July 2018 June 2018 April 2018 January 2018 September 2017 August 2017 July 2017 June 2017 May 2017 March 2017 January 2017 September 2016 June 2016 April 2016 February 2016 January 2016 October 2015 August 2015 July 2015 June 2015 May 2015 April 2015 March 2015 February 2015 January 2015 December 2014 November 2014 October 2014 September 2014 August 2014 July 2014 June 2014 May 2014 April 2014 March 2014 February 2014 January 2014\nCyrhaeddais faes yr Eisteddfod ar fore dydd Sadwrn a thrwy lwc roedd yr haul yn tywynnu! Arhosodd y tywydd yn braf am ran fwyaf o’r wythnos, er i ni gael sawl cawod drom iawn ar ddyddiau Llun a Mawrth. Cyfrannodd yr haul yn sicr at yr awyrgylch hamddenol a thesog ar y maes eleni. Roedd\nCynhaliwyd cynhadledd ryngwladol gyntaf erioed y Coleg Cymraeg Cenedlaethol ar Orffennaf 1–3, ac roedd y digwyddiad tri diwrnod yn lwyddiant ysgubol. Mynychodd dros ddau gant o academyddion, myfyrwyr ymchwil ac aelodau o’r cyhoedd, yn eu plith ddarlithwyr ac arbenigwyr blaenllaw mewn ieithoedd lleiafrifol o bob cwr o Ewrop. Un o’r rhain oedd y prif siaradwr\nDigwyddiadau Eisteddfod Genedlaethol 2014\nAmserlen Digwyddiadau Gwasg Prifysgol Cymru Eisteddfod Genedlaethol 2014 Dydd Llun y 4ydd 4:00yp Bydd yr Athro Densil Morgan yn lansio ei lyfr newydd Thomas Charles o’r Bala ar stondin Prifysgol Cymru. Dydd Mawrth y 5ed 11:00yb Ymunwch â Mair Rees ym mhabell Merched y Wawr i drafod ei llyfr newydd Y


Sefyll i fod yn Aelod Senedd\nHafan>Aelodau'r Senedd>Gweithio i Aelod a Chael Eich Ethol i'r Senedd>Sefyll i fod yn Aelod Senedd\nSwyddogaethau a chyfrifoldebau\nCyflogau, treuliau, buddiannau ariannol a safonau’r Aelodau\nCod Ymddygiad ar gyfer Aelodau’r Senedd\nGwybodaeth ar gyfer Ymgeiswyr\nNod yr wybodaeth ar y dudalen hon yw rhoi gwybodaeth gefndir i ymgeiswyr yn etholiadau’r Senedd ynghylch sefyll mewn etholiad, ac amlinelliad o'r cymorth a'r arweiniad a fydd ar gael iddynt os cânt eu hethol.\nCymhwyso i fod yn Aelod o'r Senedd\nI fod yn Aelod o'r Senedd mae'n rhaid i chi fod yn gymwys i fod yn aelod, trwy fodloni gofynion fel oedran a dinasyddiaeth.\nBydd angen i chi hefyd sicrhau nad ydych wedi cael eich anghymhwyso rhag gallu ymgeisio.\nMae yna nifer o resymau pam y gallech gael eich anghymhwyso rhag sefyll etholiad i'r Senedd neu rhag bod yn Aelod o'r Senedd. Mae ystod lawn yr anghymwysiadau yn gymhleth. Maent yn cynnwys, er enghraifft, bobl sydd â swyddi penodol, pobl a ddyfarnwyd yn fethdalwyr, a phobl a gafwyd yn euog o droseddau penodol.\nMae’r brif ddeddfwriaeth sy'n ymwneud ag anghymhwyso yn cynnwys Deddf Llywodraeth Cymru 2006 (fel y'i diwygiwyd gan Ddeddf Senedd ac Etholiadau (Cymru) 2020) a Gorchymyn Cynulliad Cenedlaethol Cymru (Anghymhwyso) 2015. Disgwylir i Lywodraeth Cymru gyflwyno ac ymgynghori ar Orchymyn diwygiedig cyn etholiadau’r Senedd ym mis Mai 2021. Mae hyn yn debygol o fod yn ystod hydref 2020.\nNid yw'r rhestr uchod yn cynnwys yr holl ddeddfwriaeth sy’n ymwneud ag anghymhwyso, a chanllawiau’n unig yw'r wybodaeth a roddir yma. Cyfrifoldeb yr ymgeisydd ei hun yw sicrhau nad yw'n anghymwys i sefyll etholiad neu i fod yn Aelod o'r Senedd.\nMae'r Comisiwn Etholiadol yn cyhoeddi canllawiau i ymgeiswyr ac asiantau ynghylch etholiadau. Mae’r canllawiau yn cynnwys gwybodaeth am yr hyn sy’n gymwys ac yn anghymwys o ran sefyll etholiad ac o ran bod yn Aelod o’r Senedd. Cyhoeddir y canllawiau hyn cyn Etholiadau Senedd 2021. Fodd bynnag, os oes gennych unrhyw amheuaeth, dylech edrych ar yr holl ddeddfwriaeth berthnasol a/neu ofyn am gyngor cyfreithiol annibynnol.\nY profiad o fod yn Aelod o’r Senedd\nErs sefydlu Cynulliad Cenedlaethol Cymru ym 1999, mae natur gyfansoddiadol y corff sy'n deddfu ar gyfer Cymru wedi newid yn ddramatig ac mae'n parhau i ddatblygu.\nYn ystod y pumed Cynulliad, rhoddwyd pŵer i'r Senedd ddeddfu ynghylch trethi datganoledig ac mae Deddf Cymru 2017 yn newid yn sylfaenol y setliad datganoli.\nMae gan Aelodau o'r Senedd rôl bwysig ac unigryw o ran cynrychioli pobl Cymru a dwyn Llywodraeth Cymru i gyfrif, a hynny ar adeg pab fydd democratiaeth yng Nghymru yn esblygu o'u cwmpas.\nRôl Aelodau o’r Senedd\nMae Aelodau o’r Senedd yn cynrychioli buddiannau Cymru a'i phobl, yn deddfu ar gyfer Cymru, ac yn dwyn Llywodraeth Cymru i gyfrif.\nMae’r Aelodau yn cynrychioli buddiannau'r unigolion sy'n byw yn yr etholaethau neu'r rhanbarthau y cawsant eu hethol i'w cynrychioli. Maent yn dod i gysylltiad â'r cyhoedd yn rheolaidd drwy gyfarfodydd, galwadau ffôn, gohebiaeth neu gymorthfeydd.\nPan fydd y Senedd yn eistedd, bydd yr Aelodau yn cyfarfod yn y Senedd ym Mae Caerdydd i drafod y materion sydd o bwys i Gymru a'i phobl. Maent yn cyfarfod yn y Cyfarfod Llawn ddwywaith yr wythnos, ac yno mae Aelodau yn gofyn cwestiynau i Weinidogion Llywodraeth Cymru, yn cynnal dadleuon ar faterion megis polisïau'r Llywodraeth ac adroddiadau pwyllgorau, ac yn trafod cyfreithiau Cymru. Caiff gwrthbleidiau gynnal dadleuon ar faterion o'u dewis. Dyrennir y cyfleoedd i gynnig dadl yn ôl maint cymharol y pleidiau yn y Senedd.\nMae’r Aelodau hefyd yn cyfarfod mewn pwyllgorau, a sefydlwyd gan y Senedd i archwilio sut mae Llywodraeth Cymru yn gwneud ei gwaith, i ystyried deddfau arfaethedig, ac i archwilio materion sy'n bwysig i bobl yng Nghymru.\nTrwy'r pwyllgorau, mae'r Senedd yn gallu cyflawni gwaith craffu mwy manwl, a chaiff Aelodau arbenigo mewn pynciau penodol.\nCadarnhad neu lw teyrngarwch\nMae gofyn i Aelodau o’r Senedd dyngu llw teyrngarwch neu roi cadarnhad cyfatebol yn fuan ar ôl iddynt gael eu hethol. Ni allant wneud eu gwaith yn llawn fel Aelodau hyd nes y tyngwyd y llw neu y rhoddwyd y cadarnhad.\nCymorth ar gyfer Aelodau\nMae Aelodau rhanbarthol ac Aelodau etholaethol yn cael yr un cymorth. Mae rhagor o wybodaeth am rolau a chyfrifoldebau Aelodau etholaethol ac Aelodau rhanbarthol yn y Rheolau Sefydlog, sef y rheolau sy'n rheoli gweithdrefnau'r Senedd.\nCymorth gan y Comisiwn\nComisiwn y Senedd yw'r corff corfforaethol sy'n gyfrifol am sicrhau bod eiddo, staff a gwasanaethau'n cael eu darparu ar gyfer y Senedd. Mae Comisiwn y Senedd yn cynnwys y Llywydd a phedwar Aelod o bleidiau gwleidyddol gwahanol.\nMae staff y Comisiwn yn darparu gwahanol fathau o gymorth, gan gynnwys cyngor amhleidiol, arweiniad a chymorth ymarferol i Aelodau.\nMae gwasanaethau'r Comisiwn yn cynnwys:\n• Cymorth ar gyfer Busnes y Senedd, gan gynnwys y Cyfarfod Llawn a'r Pwyllgorau;\n• Gwasanaeth Ymchwil sy'n darparu papurau briffio a dadansoddiadau;\n• Gwasanaethau Cyfreithiol;\n• Cyfathrebu, gan gynnwys timau Allgymorth ac Addysg;\n• Cyfieithu a Chyfieithu ar y Pryd;\n• TGCh; a\n• Gwasanaethau Aelodau megis datblygiad proffesiynol parhaus, cymorth ariannol ac arweiniad i'r Aelodau fel cyflogwyr.\nCyflogau a lwfansau\nBwrdd Taliadau’r Senedd yw'r corff annibynnol sy'n gyfrifol am bennu cyflogau, pensiynau a lwfansau Aelodau o'r Senedd a'u staff. Mae'r Bwrdd yn annibynnol ar y Senedd ac Aelodau o'r Senedd.\nStaff Cymorth Aelodau o'r Senedd\nCaiff Aelodau gyflogi staff i'w cynorthwyo gyda'u dyletswyddau fel Aelodau o’r Senedd yn unol â Phenderfyniad y Bwrdd Taliadau. Mae cyngor a chymorth o ran recriwtio staff ar gael i Aelodau o'r Senedd gan staff Comisiwn y Senedd.\nYstâd y Senedd yw tri adeilad ym Mae Caerdydd (y Senedd, Tŷ Hywel a'r Pierhead), a swyddfa ym Mae Colwyn.\nDarperir swyddfa i bob Aelod yn Nhŷ Hywel, sef yr adeilad ger y Senedd. Hefyd, darperir ar gyfer costau swyddfa yn yr etholaeth/rhanbarth. Yn gyffredinol, mae Aelodau'n dewis swyddfeydd sy'n hawdd i'w hetholwyr eu cyrraedd ac sy'n hygyrch ar gyfer staff ac etholwyr.\nMae diogelwch yn flaenoriaeth gan y Senedd. Rhoddir pàs diogelwch i Aelodau a'u staff ar ôl i'r llw gael ei dyngu. Rhaid i basys gael eu dangos bob amser ar ystâd y Senedd. Mae gan y Senedd Uned Heddlu benodol yn Nhŷ Hywel, a'i thasg hi, ar y cyd â'r Tîm Diogelwch, yw gwarchod ystâd y Senedd a sicrhau na therfir ar fusnes.\nCymraeg a Saesneg yw ieithoedd swyddogol y Senedd, ac mae'r Senedd yn anelu at fod yn sefydliad gwirioneddol ddwyieithog. Mae'r Cynllun Ieithoedd Swyddogol yn nodi'r hyn y mae'r Senedd yn ei ddarparu yn ddwyieithog ar hyn o bryd; mae hefyd yn nodi'r gwasanaethau y mae'n anelu at eu darparu. Mae'r Cynllun yn seiliedig ar Ddeddf Cynulliad Cenedlaethol Cymru (Ieithoedd Swyddogol) 2012 ac fe'i mabwysiadwyd gan y Cynulliad yn ffurfiol ym mis Gorffennaf 2013.\nMae Comisiwn y Senedd wedi ymrwymo i hyrwyddo cyfle cyfartal fel cyflogwr ac fel darparwr gwasanaethau. Mae Strategaeth Amrywiaeth a Chynhwysiant Comisiwn y Senedd yn egluro sut y bydd Comisiwn y Senedd yn hyrwyddo cydraddoldeb, parchu amrywiaeth, a chanfod rhwystrau posibl i gydraddoldeb a'u dileu ar gyfer ein staff, Aelodau o'r Senedd a'u staff, a'r cyhoedd. Caiff Cynllun Cydraddoldeb newydd ei ddatblygu ar gyfer y Pumed Cynulliad.\nFel cyflogwyr a darparwyr gwasanaethau, mae Aelodau o'r Senedd yn ddarostyngedig i ddyletswyddau o dan Ddeddf Cydraddoldeb 2010. Mae cyngor ynghylch cyflawni'r dyletswyddau ar gael i Aelodau mewn ffeithlenni sydd ar gael ar fewnrwyd yr Aelodau, neu fe'i ceir gan Dîm Amrywiaeth a Chynhwysiant y Comisiwn.\nGwasanaethau eraill a gwybodaeth bellach\nBydd Comisiwn y Senedd yn cyfeirio Aelodau o'r Senedd at wasanaethau a chyfleusterau eraill, fel cymorth i Aelodau anabl, gofal plant, triniaeth feddygol pan na fyddant yn aros yn eu prif gartref, arlwyo, gwasanaethau post a rhwydweithiau cefnogi staff.\nDarperir gwybodaeth a chymorth pellach i Aelodau ar bob agwedd ar eu rôl fel Aelodau o’r Senedd ar ôl iddynt dyngu'r llw neu roi'r cadarnhad.\nAm ragor o wybodaeth, cysylltwch â dysguaelodau@senedd.cymru


Cadeirydd newydd Llenyddiaeth Cymru - BBC Cymru Fyw\nCadeirydd newydd Llenyddiaeth Cymru\nffynhonnell y llun, None\ndisgrifiad o’r llunMae'r Athro Damian Walford Davies yn olynu'r Dr Harri Pritchard Jones a'r Dr John Pikoulis\nYr Athro Damian Walford Davies, o Brifysgol Aberystwyth, yw Cadeirydd newydd Llenyddiaeth Cymru.\nBydd yn cymryd yr awenau wedi i'r cadeiryddion blaenorol, y Dr Harri Pritchard Jones a'r Dr John Pikoulis ymddeol.\nMae'r Athro Davies yn Bennaeth yr Adran Saesneg ac Ysgrifennu Creadigol ym Mhrifysgol Aberystwyth.\nYn fardd, beirniad llenyddol a golygydd, mae'n byw yn Aberystwyth gyda'i wraig Francesca a'u dau o blant.\nCafodd Llenyddiaeth Cymru ei sefydlu yn 2011 wedi i Academi a Chanolfan Ysgrifennu Tŷ Newydd uno.\nDywedodd Dai Smith, Cadeirydd Cyngor Celfyddydau Cymru: "Rhaid diolch i arweinyddiaeth ac ymdrechion dibrin Harri Pritchard Jones a John Pikoulis fel cyd-Gadeiryddion Bwrdd ymroddedig ac anhunanol am lwyddiant y dasg o uno Academi a Thŷ Newydd i greu Llenyddiaeth Cymru.\n"Bellach, gyda Lleucu Siencyn fel Prif Weithredwr, mae cyfnod newydd a chyffrous ar droed a bwrdd newydd etholedig o dan arweinyddiaeth Damian Walford Davies.\nMewn datganiad ar y cyd, dywedodd Harri Pritchard Jones a John Pikoulis: "Ers ei sefydlu llynedd, mae cwmni cenedlaethol diweddaraf Cymru wedi ehangu ei raglen ac erbyn hyn mae ganddo Brif Weithredwr, Cadeirydd a Bwrdd Rheoli newydd.\n"Byddant oll yn gweithio i sicrhau fod gan y ffurf hynaf o gelfyddyd yng Nghymru egni newydd, gan fynd â llenyddiaeth i bob cornel o'r wlad."\n'Braint a sialens'\nDywedodd yr Athro Davies: "Mae cymryd rôl cadeirydd un o gwmnïau cenedlaethol Cymru yn fraint - ac yn sialens.\n"Mae gan Llenyddiaeth Cymru eisoes hanes disglair - ers 1959 bu'n esblygu i guriad newidiadau yn y byd cymdeithasol, diwylliannol a gwleidyddol.\n"Bellach, gyda bwrdd deinamig o bobl broffesiynol gydag arbenigedd yn yr holl feysydd y gall llenyddiaeth eu cyrraedd, mae ganddo'r gallu i chwarae rhan gryfach fyth mewn adnabod, meithrin, galluogi a hyrwyddo awduron o Gymru o bob cefndir ac oedran, ac yn y ddwy iaith - yng Nghymru ac yn fyd-eang.\n"Fy nod fel Cadeirydd yw sicrhau lle i'r egni radical sydd gan ein dwy lenyddiaeth yn nhrafodaethau cyfoes, fel bod ysgrifennu nid yn unig yn bleser i rai ond yn declyn newid a thrawsnewid i bawb."\nHefyd yn ymuno â'r cadeirydd mae sawl aelod newydd i'r bwrdd: y bardd a'r entrepreneur William Ayot; y newyddiadurwr a'r darlledwr Catrin Gerallt; Bethan Hughes, y llyfrgellydd a'r hyrwyddwr darllen; y cyflwynydd a'r cynhyrchydd Angharad Mair; yr awdur a'r beirniad Sioned Williams; yr awdur ac ymgynghorydd ar ei liwt ei hun Angharad Wynne.\n'Ysbrydoli'r genhedlaeth nesa'\nAcademi: Y dathlu a'r poeni\n6 Mawrth 2010


Fersiwn a roddwyd ar gadw am 21:44, 5 Ionawr 2021 gan Heulfryn (Sgwrs | cyfraniadau)\nDROS 1100 O ERTHYGLAU ERBYN HYN\nMae nifer o gyfranwyr wedi mynd ati'n ddiweddar i gyfoethogi cynnwys y wefan hon.\nCewch fynd am dro rhithiol trwy ymweld â'n holl dudalennau - tro o gwmpas Nant Mawr, Trefor i gychwyn; diod bach yn nhafarn Gurn Goch wrth fynd ar daith trwy dreflan Graeanfryn er mwyn galw heibio i fferm Cae Morfydd, Rhos-isaf; ac adref heibio Llyn Ffynhonnau a fferm Tal-y-mignedd Isaf; a chael panad gyda'r polymath rhyfeddol ond gwylaidd o Lanllyfni,Gwynedd Rhun Jones.\nCliciwch ar y geiriau glas i fynd yn syth yno.\nDaliwch ati i ymweld â ni ac i gyfrannu - dyma ffordd ddifyr o basio dyddiau dreng y gaeaf a'r cofid!\nWedi dod o "https://cof.uwchgwyrfai.cymru/index.php?title=Hafan&oldid=10196"


Oriel o luniau o faes Eisteddfod yr Urdd 2103 yn Sir Benfro\nRhai o aelodau Adran Penrhyd ddaeth yn gyntaf ddydd Llun gyda dawnsio disgo, yn ail yn y ddawns stepio ac yn drydydd fore Mercer ar y gân actol.\nArddangosfa ym mhabell y Cwtsh Cymraeg o eiriau tafodieithol Sir Benfro wedi eu creu gyda defnyddiau wedi eu hailgychu\nMae Guto a Sara o Ysgol y Preseli yn rhan o'r criw sy'n cyflwyno Neges Heddwch ac Ewyllys Da yr Urdd ar lwyfan y pafiliwn brynhawn Mercher sydd eleni ar ffurf ffilm fer am y tro cyntaf.\nGohebydd Gwleidyddol BBC Cymru yw llywydd dydd Mercher. Mae'n cofio cystadlu yn Eisteddfod yr Urdd 1995 yng Nghilwendeg gydag Ysgol y Preseli a phendroni beth oedd gwaith Llywydd y Dydd. "Rydw i'n mawr edrych ymlaen i ffeindio mas beth mae'r llywydd yn ei wneud heddiw!" meddai.\nPenderfynodd Tim a Sian Evans o Gaerdydd ddysgu Cymraeg am eu bod nhw'n teimlo iddyn nhw "golli mas" ar yr iaith pan gawson nhw eu magu. "Ro'n i'n gweld bod rhywbeth ar goll yng Nghymru, pobl yn meddwl mai'r diwylliant yw cefnogi rygbi. Ro'n ni eisiau gwneud yn siwr bod y plant ddim yn colli mas ar y diwylliant," meddai Tim.\nPan oedd Fiona Malpas yn disgwyl ei baban cyntaf hi a Gerwyn, fe benderfynon nhw ddysgu Cymraeg. Roedd hi'n "anodd iawn" yn ôl Fiona, ond mae llawer o gyfleon i wneud pethau trwy gyfrwng y Gymraeg yng Ngwent diolch i'r fenter iaith leol a choleg Pontypŵl.\nMae'r teulu Gunneberg o Graig Cefn Parc, Abertawe yn siarad Cymraeg, Saesneg ac Almaeneg. "Mae'n bwysig rhoi cyfle i'r plant siarad dwy iaith" meddai Andar Gunneberg. "Roedd y dewis rhwng dysgu Almaeneg a Chymraeg a 'dyn ni'n byw yng Nghymru felly'n meddwl bod y Gymraeg yn fwy pwysig."\nRoedd Richard Martin ac April Clark am gefnogi ei merch wrth iddi fynd i'r ysgol, felly penderfynon nhw ddysgu Cymraeg. Ond maen nhw'n mynnu ei bod yn cael hwyl hefyd. "Mae'n dda i'r teulu cyfan fynd ar daith gyda'n gilydd ac mae'n lot o hwyl," meddai Richard. "Mae'n fwy o hwyl na gwaith."\nArddangosfa ym mhabell y Cwtsh Cymraeg o eiriau tafodieithol Sir Benfro wedi eu creu gyda defnyddiau wedi eu hailgychu.\nRoedd Heledd Jones, Heulwen Rowlands a Gwern, Elis a Sara o Adran Llanuwchllyn wedi cychwyn eu taith o Lanuwchllyn am 6.15 fore Mercher i gystadlu yn y partïon llefaru, deusain a cherdd dant.\nYn anffodus fe greodd glaw dros nos fwd o flaen y fynedfa i'r maes ddydd Mercher.


Prifysgol Aberystwyth - Monitro Ymchwil\nMae dau bwrpas rhyngberthynol i fonitro ymchwil. Y cyntaf yw sicrhau bod staff ymchwil ac unedau academaidd yn barod ar gyfer y Fframwaith Rhagoriaeth Ymchwil, ‘FfRhY 2021’, fydd yn galluogi’r Brifysgol i gyflwyno’r cais gorau posibl. Mae’r ail yn ddatblygiadol – cynghori unedau a staff ymchwil unigol er mwyn iddynt gyflawni’r gwaith ymchwil gorau posibl, yn unol â’r hyn a fesurir gan y FfRhY.\nCaiff staff ymchwil unigol eu monitro o fewn i Athrofa neu Adran. Gwneir hynny gan Gyfarwyddwr Ymchwil yr Athrofa/Adran, weithiau ar y cyd â chydweithiwr hŷn arall. Dylai hyn ddigwydd ddwywaith y flwyddyn, unwaith yn y gwanwyn ac unwaith yn yr hydref, ond wrth i ddyddiad cau’r FfRhY agosáu gellir monitro’n fwy rheolaidd. Bydd Athrofeydd/Adrannau yn cwrdd â Phwyllgor Monitro Ymchwil y Brifysgol, dan gadeiryddiaeth yr Athro Ymchwil, Effaith a Rhagoriaeth, a fydd yn adrodd wrth Dîm Rheoli’r Brifysgol.\nMae monitro effeithiol yn dibynnu ar wybodaeth sy’n gywir ac yn gyfredol. Tuag at ddiwedd y cylch FfRhY, PURE fydd yn cynhyrchu’r wybodaeth yma. Fodd bynnag, yn ystod y cyfnod cynnar, mae’n bosibl y bydd cynlluniau ymchwil dal ar y gweill ac, felly, defnyddir y drefn Cynllun Ymchwil Personol. Bydd y drefn hon yn rhoi darlun mwy cywir i ni o gynlluniau staff ac yn ein galluogi i gynnig cyngor mwy defnyddiol ar gynlluniau ar gyfer y FfRhY.\nCeir copïau gwag o’r ffurflen Cynllun Ymchwil Personol  yma (Ffurflen PeRP).\nAthro Ymchwil, Effaith, a Rhagoriaeth\nBuddsoddi mewn Effaith\nWROLO Cyfarfod yr Hydref 2018


Cofrestru a ffioedd y cwrs - CBS Pen-y-bont\nCofrestru a ffioedd y cwrs\nArchebwch yn fuan, gan fod y dyddiad cau ar gyfer cofrestru ddydd Mercher 8 Ionawr. Mae’r rhan fwyaf o gyrsiau yn dechrau yn ystod yr wythnos sy'n dechrau dydd Llun 13 Ionawr.\nCofrestrwch dros y ffôn\nOs ydych am gofrestru dros y ffôn, ffoniwch 01656 642729. Mae angen cerdyn credyd neu ddebyd os ydych am gofrestru dros y ffôn, a gallwch ond gofrestru o ddydd Mawrth i ddydd Iau rhwng 9am i 3.30pm.\nCofrestru wyneb yn wyneb\nOs oes arnoch chi eisiau talu ag arian parod neu siec, ffoniwch ni os gwelwch yn dda i wneud trefniadau ar gyfer hyn. Mae'n rhaid ysgrifennu'r siec ar gyfer 'Cyngor Bwrdeistref Sirol Pen-y-bont ar Ogwr'.\nGofyn am gyrsiau drwy gyfrwng y Gymraeg\nDywedwch wrthym os hoffech gael eich cyrsiau drwy gyfrwng y Gymraeg.\nNid oes unrhyw ofynion mynediad ffurfiol ar gyfer ein cyrsiau. Nid ydym yn cyfyngu ar fynediad yn seiliedig ar gyrhaeddiad addysgol blaenorol, oedran, cyflogaeth, lleoliad nac unrhyw sail arall.\nGweler y cyrsiau unigol i gael manylion ffioedd.\nMae cyrsiau yn rhad ac am ddim ar gyfer pobl rhwng 16 ac 18 mlwydd oed.\nMae pobl sy'n gymwys i gael consesiwn band 1 yn talu £5 am bob cwrs yn unig.\nRydych yn perthyn i gonsesiwn band 1 os ydych yn hawlio neu'n ddibynnydd i rywun sy'n hawlio:\nLwfans Cyflogaeth a Chymorth, a alwyd yn Fudd-dal Analluogrwydd yn y gorffennol.\nMae'n rhaid i chi ddangos tystiolaeth eich bod yn derbyn y budd-daliadau uchod. Dewch â thystiolaeth gyfredol a diweddar o'ch cymhwysedd pan fyddwch yn cofrestru. Gall tystiolaeth o'r fath gynnwys cyfriflen neu lythyr gwobr diweddar sy'n cynnwys y dyddiad.\nNodyn pwysig ar gyfer cyrsiau Agored Cymru\nMae Agored Cymru yn achredu rhai o'n cyrsiau. Nid yw arholiadau yn rhan o'r cyrsiau, ond mae asesiad parhaus drwyddi draw, gan gynnwys creu portffolio. Drwy gofrestru ar gwrs Agored Cymru, mae dysgwyr yn cytuno i gwblhau'r gwaith papur cysylltiedig.\nFfôn: 01656 642729\nDydd Mawrth i Ddydd Iau 9am i 3.30pm (Mae ffôn ateb yn gweithredu tu allan i'r amserau hyn).\nChwilio cyrsiau yn ôl lleoliad


Cronfa Lawnsio i helpu artistiaid gymryd y cam nesaf – The Pembrokeshire Herald\nMae Cestyll perfformio: Yn Liverpool Sound City\nMAE CYNGOR CELFYDDYDAU CYMRU a BBC Cymru yn galw ar artistiaid a bandiau yng Nghymru i wneud cais am y Gronfa Lawnsio eleni.\nBydd y gronfa yn cynnig hyd at 25 o grantiau hyd at £2,000 yr un ac mae wedi ei gynllunio i gefnogi gweithgareddau a fydd yn helpu artistiaid neu fandiau i gyflawni eu potensial a chyrraedd y lefel nesaf.\nDyma drydedd flwyddyn y Gronfa Lawnsio, sydd ar gael i’r rheiny sy’n dechrau ar eu taith gerddorol, ac mae’n rhan o’r cynllun Gorwelion i ddatblygu cerddoriaeth newydd ac annibynnol yng Nghymru.\nMi fydd ceisiadau Lawnsio yn agor ar 5 Medi i artistiaid a bandiau sy’n byw yng Nghymru ac sy’n ysgrifennu, cynhyrchu a pherfformio cerddoriaeth gyfoes boblogaidd a gwreiddiol. Mae angen gyrru ceisiadau i mewn erbyn hanner nos, Hydref 5, 2016.\nMae Cestyll/Castles, o Rosgadfan, a ddewiswyd ar gyfer Gŵyl Reading a Leeds eleni, yn un o’r bandiau wnaeth elwa o’r cynllun. Roedd y band yn teimlo bod y gronfa wedi rhoi’r hwb hwnnw oedd ei angen arnynt: “Yn ogystal â helpu i ariannu creu a rhyddhau ein halbwm gyntaf, mae’r arian a rhoddwyd at wneuthuriad y copïau yn ffordd i ni ail-fuddsoddi yn y band o’r incwm gawn ni yn eu gwerthu nhw, sy’n golygu y gallwn ni ariannu prosiectau eraill yn y dyfodol,” meddai Dion Hamer o’r band.\n“Rydyn ni wedi cyflawni cymaint dros y flwyddyn ddiwethaf, a rheiny’n bethau fyddai wedi cymryd blynyddoedd i ni gyflawni heb help y Gronfa Lawnsio.”\nMae’r gronfa lawnsio hefyd wedi bod o fudd i fand o Gaerdydd The Cradles fynd â’u cerddoriaeth i gynulleidfa fwy eang. Dywedodd Declan Andrews, aelod o’r band: “Defnyddion ni’r gronfa i farchnata ein cerddoriaeth ar-lein ac ar y radio. Ers derbyn yr arian, mae ein cerddoriaeth wedi cael ei chwarae ar orsafoedd radio fel BBC Radio 1, BBC 6 Music, Absolute Radio, Amazing Radio, Radio X ac wrth gwrs BBC Radio Wales.\n“Mae’r gronfa wedi bod yn help aruthrol i ni greu rhyw fath o bresenoldeb mewn diwydiant sy’n orlawn a ddim yn rhoi cyfle i fandiau sydd heb gyllid y tu ôl iddynt. Mae’r Gronfa Lawnsio yn ffordd bositif i adael i artistiaid talentog gymryd y cam nesaf gyda’u cerddoriaeth nhw ac, o’n profiad ni, mae’r gronfa wedi bod yn ddefnyddiol ac yn llwyddiannus.”


Holi ac Ateb: Mae sylfaenydd elusen gwisg prom, Ally Elouise, yn gwneud PPE yn ystod argyfwng Covid-19. | Wales Co-operative Centre\nAlly Elouise o Prom Ally yn gwisgo enghraifft o un o’i masgiau (Instagram: @officialpromally)\nO ble y tarddodd y busnes a’r syniad i hurio ffrogiau prom?\nDaeth y syniad ar gyfer Prom Ally yn ystod sgwrs rhyngof i a fy nhad pan oeddwn yn y brifysgol yn 2015. Roeddwn wedi clywed bod rhai merched ifanc yn methu fforddio ffrog prom ar gyfer eu prom ysgol, ac roeddwn am ddod o hyd i ffordd i helpu. Sefydlais elusen fach o’r enw Prom Ally i wneud hyn. Dros y pum mlynedd ddiwethaf, mae Prom Ally wedi tyfu a thyfu, ac rydym newydd ddod yn CIC (Cwmni Buddiannau Cymunedol) er mwyn hurio gwisgoedd ffurfiol. Mae hyn yn ychwanegol at y gwasanaeth rhad ac am ddim, a hynny fel y gall y gwasanaeth hwn aros yn agored ac yn hygyrch i bawb y mae arnynt ei angen. Yr enw ar gangen hurio Prom Ally yw’r Eco-Wardrob. Mae’n annog cynaliadwyedd yn y diwydiant ffasiwn trwy hyrwyddo hurio ac ailddefnyddio yn hytrach na phrynu o’r newydd.\nAc rydych wedi defnyddio eich doniau i lunio masgiau wyneb ar gyfer cartrefi gofal yn ystod yr achosion o Covid-19. Dywedwch ragor wrthym am hynny.\nYn ystod y blynyddoedd o redeg Prom Ally, rwyf wastad wedi dymuno gallu gwnïo er mwyn addasu a thrwsio ffrogiau. Y Nadolig diwethaf, gofynnais am beiriant gwnïo, ynghyd â llyfrau i’m helpu i ddysgu sut i’w ddefnyddio. Fodd bynnag, roeddwn yn hynod o brysur ac ni chefais gyfle o gwbl. Oherwydd yr achosion o Covid-19 ar hyn o bryd, sy’n golygu ein bod ni i gyd dan gyfyngiadau symud, a’r proms wedi cael eu canslo neu eu gohirio hyd y gellir rhagweld, penderfynais ddefnyddio’r amser hwn i’m haddysgu fy hun, o’r diwedd, a mynd ati i wneud masgiau wyneb.\nCymer gip ar rai o’r PPE a grëwyd gan Prom Ally sydd wedi’i anfon i gartrefi gofal, ysgolion ac eraill mewn angen:\nHyd yn hyn, rwyf wedi anfon 43 o fasgiau wyneb, ac wedi cael cais i wneud 35 arall. Yn dilyn hynny, rwy’n mynd i geisio helpu’r ymgyrch Gwnïo ar gyfer y GIG trwy ymuno hefyd â’r gwaith o wnïo hetiau llawfeddygol a bagiau iwnifform. Byddwn wrth fy modd yn helpu i wnïo gwisgoedd theatr gan fy mod yn gwybod bod yna brinder enfawr yng Nghymru ar y funud, ond byddai’n rhaid i mi ymarfer ychydig mwy gyntaf!\nI ddechrau, roedd yn rhaid i mi wylio sesiynau tiwtorial ar YouTube a darllen llyfrau gwnïo er mwyn f’addysgu fy hun sut i osod, edafu a defnyddio’r peiriant. Yr unig rwystr arall yr wyf wedi’i wynebu hyd yn hyn yw cyrchu defnyddiau ac elastig yn ystod cyfnod lle mae’r holl siopau gwnïo a siopau tecstilau wedi cau oherwydd y cyfyngiadau. Yn ffodus, trwy rym y cyfryngau cymdeithasol, argymhellwyd gwefannau a siopau ffabrigau i mi sy’n cynnig gwasanaeth clicio a chasglu. Hefyd, sefydlais dudalen GoFundMe i helpu tuag at gostau’r defnyddiau a phostio.\nA oes yna unrhyw aelodau o staff/yn y gymuned yr hoffech sôn yn arbennig amdanynt?\nHoffwn roi sylw arbennig i Mam. Yn ogystal â bod yn gynorthwyydd cinio sy’n coginio ar gyfer plant gweithwyr allweddol, mae’n treulio gweddill ei hamser dan gyfyngiadau yn torri fy mhatrymau allan o ffabrigau a defnyddiau gwahanol, yn barod i mi eu gwnïo!\nPe byddai gennych un neges ar y funud hon ar gyfer y sector busnes cymdeithasol ac unrhyw un sy’n ystyried dechrau busnes newydd, beth a fyddai’r neges honno?\nFy nghyngor i unrhyw un sy’n credu bod ganddynt syniad ar gyfer menter busnes cymdeithasol fyddai mynd amdani a chymryd y risg! Cymerais risgiau enfawr er mwyn sefydlu Prom Ally. Er enghraifft, rhois y gorau i fy swydd lawn-amser, a symud yn ôl i fyw gartref gyda fy rhieni fel y gallwn arbed talu rhent. Fodd bynnag, mae’r profiadau a’r straeon llwyddiant sydd wedi deillio o Prom Ally yn profi mai cymryd y risg oedd y peth iawn i’w wneud!\nYn olaf, mae’n bwysig parhau i fod mor gadarnhaol â phosibl yn ystod y pandemig hwn. Mae pawb yn ei chael yn anodd, ond daw popeth i drefn eto, yn y pen draw! Ceisiwch wneud cymaint ag y gallwch i edrych ar eich ôl eich hun a helpu eraill.\nMae Prom Ally wedi derbyn cefnogaeth a chyngor ymgynghoriaeth busnes gan Busnes Cymdeithasol Cymru – Dechrau Newydd: wedi’i ariannu gan Gronfa Datblygu Rhanbarthol Ewrop a’i ddarparu gan Ganolfan Cydweithredol Cymru.


Cartref Preswylwyr Hamdden, Chwaraeon ac Iechyd Arfordir a chefn gwlad Cerdded yng Nghonwy Teithiau Cerdded rhwng Conwy a Llanfairfechan Teithiau Llanfairfechan\nGwarchodfa natur Nant y Coed – mae’r llwybr ar gau ar hyn o bryd oherwydd difrod o ganlyniad i stormydd ac erydiad o’r afon. Nid oes mynediad trwy’r warchodfa rhwng mynedfa Newry Drive a maes parcio Three Streams.\nSut Fath o Daith yw Hi?\nGlan y Môr Elias, Traeth Lafan, Math o Dir: Llwybr gwastad yr arfordir, Pellter: Tua 5.4 cilometr/ 3.3 milltir, Amser: Oddeutu 1 awr, Llwybrau: Palmentydd, promenade tarmac, llwybrau glaswellt. Yn addas ar gyfer cadeiriau olwyn. Bydd angen goriad radar arnoch.\nTyddyn Drycin, Math o Dir: Ffyrdd trefol, rhai dringfeydd a disgynfeydd cymhedrol.\nPellter: Tua 4 cilometr/ 2.5 milltir.\nAmser: Oddeutu 1 awr.\nLlwybrau: Ffyrdd B a palmantydd, coetir a llwybrau glaswellt.\nO Amgylch y Pentref, Math o Dir: trefol, rhannol drefol a Gwarchodfa Natur Leol.\nG Esgyniad a disgyniad graddol.\nPellter: Tua 3.6 cilometr/ 2.2 milltir.\nLlwybrau: palmentydd, lonydd ag wyneb\nGarreg Fawr, Math o Dir: Ffyrdd trefol, rhai dringfeydd i 364m/1194'\nPellter: Tua 5 cilometr/ 3.1 milltir.\nAmser: Oddeutu 2 awr.\nLlwybrau: Ffyrdd B a llwybrau glaswellt\nCŵn: Dylid cadw cŵn ar dennyn.\nCyfeirnod grid Dechrau a Gorffen:\nMae pob taith yn dechrau o groesffordd y pentref, Map: Explorer OL17.\nLluniaeth: I'w cael yn siopau lleol a'r tafarnau.\nCadwch ar yr ochr dde mewn llinell sengl pan yn cerdded ar hyd ffyrdd.\nMae esgidiau addas yn hanfodol ar gyfer cerdded drwy gydol y flwyddyn.\nSut ydw i'n Mynd Yno?\nEfo trên: Mae yna arhosfan yn Llanfairfechan. Ffôn: 0845 7484950 Gwefan: www.nationalrail.co.uk\nEfo bws: Ffôn: Traveline Cymru 0871 200 22 33 www.travelinecymru.info\nEfo car: Dilynwch yr A55 i gyffordd 14 neu 15 i Lanfairfechan. Dilynwch y brif ffordd I'r groesffordd a'r goleuadau traffig. Trowch i lawr Station Road ac i faes parcio ar yr ochr dde.\n4 Taith Gerdded Llanfairfechan\nTeithiau Cerdded rhwng Conwy a Llanfairfechan Gwarchodfeydd Natur Arfordirol Teithiau Llanfairfechan Llwybrau Mynydd y Dref (Conwy)Taith Uwchdir Huw Tom, Penmaenmawr i RowenTaith Uwchdir LlanfairfechanTaith Uwchdir PenmaenmawrTaith Uwchdir Pensychnant


Teithio Gwyrdd - Cyngor Sir Ceredigion\nMae ceir yn gyfrifol am 13% o holl allyriadau CO2 y Deyrnas Unedig, ac eto mae bron chwarter o'r holl deithiau mewn ceir o dan ddwy filltir. Mae nifer o ffyrdd o dorri'n ôl ar deithiau mewn ceir, gan gynnwys defnyddio Trafnidiaeth Gyhoeddus, Rhannu Ceir, Cerdded a Beicio.\nMae Cyngor Sir Ceredigion wedi ymrwymo i gefnogi teithio ecogyfeillgar. Ar y dudalen hon, cewch ragor o wybodaeth ynghylch Teithio Gwyrdd.\nPam Teithio Gwyrdd?\nMae teithio ar drafnidiaeth gyhoeddus yn rhatach na gyrru car.\nMae trafnidiaeth werdd yn well i'r amgylchedd na gyrru, yn enwedig os yw'r daith yn un fer.\nMae rhwydwaith bysiau penigamp yng Ngheredigion.\nNid oes angen poeni am barcio pan fyddwch yn defnyddio'r bws, yn cerdded neu'n beicio.\nMae cerdded a beicio yn ymarfer corff da y gall y teulu cyfan ei fwynhau.\nMae cerdded yn rhwydd ac yn rhad. Nid oes angen unrhyw offer/cyfarpar arnoch a gallwch gerdded fel rhan o'ch patrwm dyddiol.\nBwriad Cynlluniau Teithio yw lleihau'r nifer o bobl o fewn sefydliadau penodol, sy'n teithio yn eu ceir ar eu pen eu hunain. Maent yn cynnwys y materion canlynol:\nOriau gwaith hyblyg\nGweithio o gartref/fideo-gynadledda\nPan weithredir Cynllun Teithio, ceir nifer o fanteision, gan gynnwys:\nGostyngiad mewn costau teithio a threuliau\nLlai o bwysau ar fannau parcio lleol\nGwella iechyd a lles staff\nCadw mwy o staff a llai o staff yn absennol\nOs yw'r cynlluniau teithio yn rhai da, ceir gostyngiad o 15% yn y nifer o deithiau i'r gwaith lle nad oes ond un person mewn cerbyd yn teithio ar eu pen eu hunain. Mae'r gostyngiad cymharol fach hwn yn arwain at ostyngiad mawr yn y nifer o filltiroedd a deithir ac yn fwy na hynny, mae'n golygu y ceir llai o dagfeydd traffig.\nRhannu ceir yw pan fydd dau neu fwy o bobl yn rhannu car, ac yn teithio gyda'i gilydd, i leihau'r nifer o bobl sy'n teithio ar eu pennau eu hunain mewn ceir.\nMae manteision Rhannu Ceir yn cynnwys y canlynol:\nHelpu lleihau tagfeydd traffig\nCreu llai o broblemau parcio\nCynnig cludiant mewn mannau lle nad oes cludiant cyhoeddus\nAm fwy o wybodaeth ynghylch rhannu ceir, gweler tudalen TraCC ynghylch rhannu ceir.\nMae TraCC a Liftshare, sefydliad rhannu ceir mwyaf y Deyrnas Unedig, wedi dod ynghyd i ddatblygu cronfa ddata ar gyfer ardal Canolbarth Cymru o'r enw Rhannu Car Canolbarth Cymru.\nMae defnyddio trafnidiaeth gyhoeddus yn ffordd dda o ostwng eich allyriadau carbon. Am ragor o wybodaeth, ewch at y tudalenau Trafnidiaeth Gyhoeddus.\nMae beicio yn ffordd dda o deithio gan fanteisio ar rywfaint o ymarfer ffordd ar yr un pryd. Mae Ceredigion yn rhan o'r Rhwydwaith Beicio Cenedlaethol, a cheir chyfleoedd i feicio ar y ffordd ac oddi ar y ffordd drwy'r Sir. Hefyd, mae gan Geredigion nifer o Lwybrau Beiciau. Gallwch ddod o hyd i ragor o wybodaeth yma.\nOs ydych yn bwriadu dechrau beicio, mae nifer o ffyrdd o wneud hynny. Mae nifer o siopau beiciau yng Ngheredigion a gallwch hefyd brynu beiciau ar-lein. Diddordeb mewn beicio i'r gwaith? Mynnwch air â'ch cyflogwr ynglŷn â Chynllun Beicio'r Llywodraeth.\nMae gwybodaeth ynghylch Diogelwch ar y Ffyrdd i feicwyr yng Ngheredigion ar gael ar ein tudalen Diogelwch wrth Feicio. Mae gwybodaeth ynghylch Rheolau'r Ffordd Fawr i Feicwyr ar gael drwy glicio yma.\nAm restr o wefannau defnyddiol ynghylch beicio, gweler yr adran Dolenni isod.\nCerdded yw'r ffordd rataf a hawsaf o fynd o un lle i'r llall - nid oes ond angen pâr da o esgidiau ac ychydig o funudau bob dydd. Mae cerdded i'r gwaith neu'r ysgol yn y bore neu wrth fynd i siopa yn golygu y ceir llai o lygredd a thagfeydd traffig, yn ogystal â bod yn llesol i chi. Mae cerdded yn ymarfer aerobig arbennig o dda, a gall lleihau eich risg o ddatblygu nifer o afiechydon.\nMae llawer o lefydd y gallwch chi gerdded yng Ngheredigion, gan gynnwys llwybrau arfordirol ynghyd â theithiau dros Fynyddoedd Cambria ac i lawr i'r cymoedd. Am fwy o wybodaeth, ewch at ein tudalen Cerdded yng Ngheredigion, neu ein tudalen ynghylch Archwilio Ceredigion.\nMae gwybodaeth ynghylch Rheolau'r Ffordd Fawr i gerddwyr yma. Gallwch gael gwybodaeth ynghylch Diogelwch ar y Ffyrdd i Gerddwyr drwy glicio yma.\nGwybodaeth i Yrwyr\nParcio a Gorfodi Parcio Sifil\nTrafnidiaeth Gyhoeddus a Chymunedol\nY Priffyrdd Dros Y Gaeaf\nYr Arfordir a Phorthladdoedd


Cyfoeth Naturiol Cymru / Dathlwch Ddiwrnod Gwlyptiroedd y Byd gyda thaith gerdded dywysedig am ddim yng Nghors Caron\nDathlwch Ddiwrnod Gwlyptiroedd y Byd gyda thaith gerdded dywysedig am ddim yng Nghors Caron\nI nodi Diwrnod Gwlyptiroedd y Byd (2 Chwefror 2022), mae Prosiect Adfywio Cyforgorsydd Cymru LIFE Cyfoeth Naturiol Cymru (CNC) yn gwahodd pobl i ymuno â’r dathliad o’u gwlyptiroedd lleol drwy gynnig ymweliad tywysedig â Gwarchodfa Natur Genedlaethol (GNG) Cors Caron.\nMae Diwrnod Gwlyptiroedd y Byd yn cael ei ddathlu bob blwyddyn i nodi’r achlysur lle mabwysiadwyd y Gynhadledd ar Wlyptiroedd ar 2 Chwefror 1971 yn ninas Ramsar, Iran. Heddiw, mae safleoedd gwlyptirol pwysicaf y byd wedi’u dynodi’n safleoedd Ramsar.\nMae Cymru’n gartref i sawl math o wlyptir, gan gynnwys ffeniau, cyforgorsydd, corsydd pori, gwernydd, glaswelltiroedd corsiog yn ogystal â llynnoedd, pyllau ac afonydd, wrth gwrs. Mae gwlyptiroedd yn gynefinoedd prin; mewn nifer o ardaloedd o'r DU rydym wedi colli dros 90% o'n cynefin gwlyptir.\nNid yn unig ydyn nhw’n gartref i fywyd gwyllt prin, ond maen nhw hefyd yn darparu llawer o’r pethau y mae cymdeithas yn dibynnu arnynt: dŵr glân, amddiffyniad rhag llifogydd, storfa carbon, ac maen nhw hefyd yn llefydd gwych i bobl fwynhau’r awyr agored.\nGNG Cors Caron yn Nhregaron, Ceredigion yw un o’r cyforgorsydd mwyaf yn iseldir Prydain sy’n dal i dyfu, gyda mawn ar ddyfnder o 10medr mewn mannau. Mae wedi’i dynodi’n GNG yn ogystal â safle Ramsar oherwydd ei phwysigrwydd amgylcheddol.\nMeddai Jake White, y Swyddog Prosiect ar gyfer Prosiect Adfywio Cyforgorsydd Cymru LIFE: “Mae gan wlyptiroedd ran allweddol i’w chwarae yn y frwydr yn erbyn newid yn yr hinsawdd ac felly mae eu rheoli’n effeithiol yn hanfodol. Pan maen nhw yn eu cyflwr delfrydol gallan nhw ddal a storio symiau sylweddol o garbon a fyddai fel arall yn cael ei ryddhau i mewn i afonydd a’r atmosffer.”\n“Eleni, fel rhan o Ddiwrnod Gwlyptiroedd y Byd, bydd Prosiect Adfywio Cyforgorsydd Cymru CNC yn dathlu pwysigrwydd GNG Cors Caron a’r rôl mae’n ei chwarae o ran cefnogi lles pobl ac amgylchedd Cymru. Ac rydyn ni am i eraill ymuno â ni hefyd.”\nBydd y diwrnod yn dechrau am 10.30yb o’r maes parcio i ymwelwyr gyda thaith gerdded dywysedig am ddim o gwmpas GNG Cors Caron. Bydd y daith yn cymryd tua dwy awr, a bydd angen i ymwelwyr wisgo dillad addas ar gyfer y diwrnod. Bydd holl ragofalon Covid arferol y Llywodraeth yn cael eu dilyn. I archebu eich lle am ddim, ewch i wefan Tocyn Cymru.\nMae Cyfoeth Naturiol Cymru’n rheoli sawl safle Ramsar gwlyptirol yng Nghymru. Beth am ymweld ag un eich hun ar Ddiwrnod Gwlyptiroedd y Byd, ewch i’r wefan i ddysgu mwy https://naturalresources.wales/days-out/things-to-do/?lang=en


£40m ychwanegol i gefnogi gofal cymdeithasol i oedolion yng Nghymru | LLYW.CYMRU\n£40m ychwanegol i gefnogi gofal cymdeithasol i oedolion yng Nghymru\nHeddiw (14 Ebrill) mae’r Gweinidog ar gyfer Iechyd a Gwasanaethau Cymdeithasol Vaughan Gething wedi cyhoeddi £40m ychwanegol i gefnogi gwasanaethau gofal cymdeithasol i oedolion yn ystod pandemig y coronafeirws.\nMae gofal cymdeithasol yn chwarae rhan hanfodol mewn cefnogi rhai o’r bobl mwyaf agored i niwed yng Nghymru a’r gwasanaeth iechyd. Mae’r gwaith hwn yn bwysicach nag erioed yn awr. Bydd y cyllid ychwanegol hwn yn cefnogi’r costau ychwanegol y mae’r gwasanaethau gofal cymdeithasol i oedolion yn eu hwynebu.\nMae Llywodraeth Cymru wedi bod yn gweithio gydag awdurdodau lleol a phartneriaid eraill i ddatgan yr adnoddau ychwanegol sydd eu hangen i fodloni’r galw ychwanegol sydd ar y gwasanaethau gofal cymdeithasol i oedolion. Byddwn yn adolygu’r dyraniad hwn ac yn sicrhau bod rhagor o arian ar gael efallai os bydd angen yn y dyfodol.\nMae’r gweithlu gofal cymdeithasol ar y rheng flaen yn yr ymdrech enfawr hon i ymateb i bandemig y coronafeirws ac rydym wedi ymrwymo i gefnogi pob un person i wneud eu gwaith.\nMae gan bob un ohonom ni yng Nghymru ddyled aruthrol iddynt. Fe hoffwn i ddiolch yn bersonol i’n gweithlu gofal cymdeithasol am eu hymdrechion rhagorol i warchod y cyhoedd.


Adroddiad rheoli gwastraff trefol awdurdod lleol: Ebrill 2018 i Mawrth 2019 | LLYW.CYMRU\nAdroddiad rheoli gwastraff trefol awdurdod lleol: Ebrill 2018 i Mawrth 2019\nData ar yr ailddefnyddio, ailgylchu a chompostio o wastraff trefol.\nMae canran y gwastraff trefol awdurdod lleol a gafodd ei ailddefnyddio, ailgylchu neu gompostio yng Nghymru wedi cynyddu yn sylweddol yn ystod y ddwy ddegawd ddiwethaf (o tua 5% yn yr 1990au hwyr). Am y tro cyntaf, cafwyd gostyngiad bychan yn y gyfradd rhwng 2016-17 a 2017-18, yn rhannol o ganlyniad i welliant yn ansawdd y cofnodi.\narhosodd y gyfradd ailgylchu yn weddol sefydlog gan godi ychydig i 62.8%\ncofnododd 12 o’r 22 awdurdodau lleol ostyngiad yn eu cyfradd ailddefnyddio/ailgylchu/compostio o gymharu â’r llynnedd\ncynhyrchwyd 1.54 miliwn tunnell o wastraff trefol awdurdod lleol, gostyngiad o 0.5% a’r ffigwr isaf hyd yma.\nAdroddiad rheoli gwastraff trefol awdurdod lleol, Ebrill 2018 i Mawrth 2019 , Saesneg yn unig, math o ffeil: PDF, maint ffeil: 592 KB


mehmed - Synonyms of mehmed | Antonyms of mehmed | Definition of mehmed | Example of mehmed | Word Synonyms API | Word Similarity API\nTop 10 similar words or synonyms for mehmed\nTop 30 analogous words or synonyms for mehmed\nFatma Neslişah Wyres Mehmed VI Vahidettin, Swltan a Chaliff olaf yr Otomaniaid, oedd Ei Huchelder Ymerodrol Y Tywysoges Fatma Neslişah, Tywysoges Ymerodrol Ymerodraeth yr Otomaniaid a Thywysoges yr Aifft, neu Fatma Neslişah Osmanoğlu (4 Chwefror 1921 – 2 Ebrill 2012).\nCystennin XI Bu farw Murad yn 1451, a than ei fab Mehmed II gwaethygodd y berthynas rhwng yr Ottomaniaid a Chaergystennin. Yn ystod gaeaf 1451-52, adeiladodd Mehmed gaer Rumelihisari, ychydig i'r gogledd o ddinas Caergystennin, i baratoi am warchae. Apeliodd Cystennin am gymorth o'r gorllewin, ond ni chafodd lawer, yn rhannol oherwydd fod ei ddeiliad yn gryf yn erbyn ei ymdrech i uno'r Eglwys Uniongred Ddyreiniol a'r Eglwys Gatholig. Dechreuodd y gwarchae yng ngaeaf 1453. Gwrthododd Cystennin gynnig Mehmed II o roi Mistra iddo i'w rheoli pe bai'n ildio Caergystennin. Ar 29 Mai, 1453, llwyddodd y fyddin Ottomaniaidd i gyrraedd i mewn i'r ddinas. Gwelwyd yr ymerawdwr yn taflu ei glogyn porffor ymaith ac yn arwain ei filwyr mewn ymosodiad olaf. Yn ôl rhai fersiynau o'r hanes, ni lwyddwyd i ddarganfod ei gorff wedi'r frwydr.\nYr Ymerodraeth Fysantaidd Ar 2 Ebrill, 1453, gosododd byddin y Swltan Ottomanaidd Mehmed II ddinas Caergystennin dan warchae. Wedi gwarchae o ddau fis, syrthiodd y ddinas ar 29 Mai, 1453. Yr olaf a welwyd o'r ymerawdwr olaf, Cystennin XI Palaiologos, oedd cip arno taflu ei regalia ymerodrol i ffwrdd ac ymuno yn yr ymladd wedi i'r gelyn ddod dros y muriau.\nJalal al-Din Muhammad Rumi Bardd telynegol a chyfrinydd oedd Jalal al-Din Muhammad Rumi neu Jalaluddin Rumi (Perseg: مولانا جلال الدین محمد رومی , Twrceg: Mevlânâ Celâleddin Mehmed Rumi) ) (Rumi: Mohammed Ibn Mohammed, 1207 - 1273), a aned yn Balkh ym Mhersia Fawr (rhan o Affganistan heddiw). Cafodd y llysenw 'Rumi' ("Rhufeinig") am ei fod yn byw am y rhan fwyaf o'i oes mewn rhan o Asia Leiaf a oedd yn dal i fod dan reolaeth yr Ymerodraeth Fysantaidd ar y pryd. Ei enw poblogaidd yn Nhwrci yw Mevlana.\nYmerodraeth yr Otomaniaid Sefydlwyd yr ymerodraeth gan Osman I ym 1281. Cipiodd y Swltan Mehmed II Gaergystennin (Istanbul heddiw) ym 1453 a datblygodd ei deyrnas i fod yn ymerodraeth enfawr. Roedd ei ffiniau ar ei ehangaf yn ystod tyernasiad Suleiman y Godidog yn yr 16g, pan yr oedd yn cynnwys yr holl dir rhwng Gwlff Persia yn y dwyrain a Hwngari yn y gorllewin, ac o'r Aifft yn y de i'r Cawcasws yn y gogledd. Ym 1683 gorchfygwyd yr ymerodraeth ym Mrwydr Fienna ac yn sgîl hynny dirywiodd yn araf cyn cael ei gorchfygu yn derfynol yn y Rhyfel Byd Cyntaf.\nPowdwr gwn Ystyrir powdwr gwn yn ffrwydryn isel, gan fod yr egni o'r ffrwydrad yn cael ei ryddhau'n gymarol araf. Fel rheol, mae'n cynnwys 75% o botasiwm nitrad, 15% o olosg a 10% o sylffwr. Y farn gyffredinol yw i bowdwr gwn gael ei ddarganfod yn China tua'r 9fed ganrif; ceir y cyfeiriad cyntaf ato mewn testun Taoaidd o tua chanol y ganrif honno. Ceir y cyfarwyddiadau cynharaf sut i'w wneud mewn testun milwrol o China yn dyddio o 1044. Nid yw'r gred gyffredinol mai dim ond mewn tân gwyllt y defnyddid powdwr gwn yn China yn gywir; fe'i defnyddid i bwrpasau milwrol hefyd. Mae'r gwn cynharaf sydd wedi goroesi yn dod o China ac yn dyddio o'r 13eg ganrif. Lledaenodd y wybodaeth am bowdwr gwn i'r byd Islamaidd tua'r un adeg. Cofnodir i'r Eifftiaid defnyddio powdwr gwn yn erbyn y Mongoliaid ym Mrwydr Ain Jalut yn 1260, ac eto yn 1304. Yn 1453, roedd gan fyddin Mehmed II wn enfawr oedd yn medru saethu meini 680 kg o bwysau. Defnyddiwd y gwn i falurio muriau Caergystennin a chipio'r ddinas, gan roi diwedd ar yr Ymerodraeth Fysantaidd.


10 Awgrym ar gyfer Ffrio Dwfn Gartref Fel Pro - Darllen am\n10 Awgrym ar gyfer Ffrio Dwfn Gartref Fel Pro\nGorffennaf 02, 2017 by Rosalie Allen, Cyfanswm y golygfeydd:\nDarllen tua 10 awgrym ar gyfer ffrio dwfn gartref fel pro, sut i ddefnyddio ffrïwr dwfn, a bydd pethau fel hynny yn caniatáu ichi ddod yn well popty dros amser. Mae'n hawdd gwneud lladd yn eich cegin pan fydd gennych fynediad i'r awgrymiadau cywir o'r ffynonellau cywir. Felly darllenwch ymlaen fel y gallwch chi wirioneddol ddarganfod mwy am hyn.\nMae'n rhaid i chi ddewis eich olew yn ddoeth os ydych chi am gael y canlyniadau a ddymunir yn y maes hwn. Bydd olew niwtral yn iawn i chi oherwydd ni fydd y math hwn o olew yn rhoi blas unigryw i unrhyw beth rydych chi'n ei ollwng iddo ar unwaith. Ond efallai y bydd prif ffrïwr yn defnyddio olew cnau daear wedi'i fireinio ar unwaith oherwydd ei flas niwtral, blasus.\nMae'n rhaid i chi roi eich dwylo ar yr offer cywir pan ddaw'n ffrio dwfn y dyddiau hyn. Gall woks fod yn ffrindiau gorau i chi o ran ffrio dwfn, ond gall padell sauté dwfn neu bot â gwaelod trwm wneud y tric yn dda iawn i lawr y ffordd. Bydd thermomedr clip-on yn caniatáu ichi wybod a oes gan eich olew ffrio y tymheredd cywir ar unwaith.\nEi gael yn boeth\nMae'n rhaid i chi gynhesu'ch tymheredd cyn coginio. Felly mae'n rhaid i chi gyn-gynhesu'ch olew i rhwng 325 a 375 gradd bwysig er mwyn i chi gael yr hyn sydd ei angen arnoch chi. Dylai'r tymheredd coginio amrywio o 250 i 325 gradd. Cofiwch y dylid cadw'ch olew yn boeth.\nDim sypiau mawr\nMae'n rhaid i chi osgoi unrhyw swp mawr allan yna. Bydd hyn yn eich helpu i osgoi unrhyw gynnyrch gorffenedig llai creisionllyd mewn dim o dro. Trowch tra'ch bod chi'n coginio ffrio mewn amrywiaeth eang o sypiau bach fel y gallwch chi gael y canlyniadau rydych chi'n eu ceisio yn y broses hon i lawr y ffordd.\nDylech sesno a draenio cymaint ag y gallwch. Defnyddiwch blât wedi'i leinio â thywel fel y gallwch chi ddraenio'r stwff cyn gynted ag y gallwch. Mae'r dechneg hon yn anhygoel oherwydd byddwch chi'n amsugno mwy o olew nag y byddech chi mewn unrhyw rac weiren allan yna, sy'n wirioneddol wych.\nFe ddylech chi adael i'r bwyd alw heibio ychydig ar y blaen, gan y bydd hyn yn caniatáu ichi greu ychydig o aflonyddwch, a dyna'r cyfan. Efallai eich bod chi'n ystyried taflu'ch bwyd o bell, ond dyna'r ffordd orau o wneud y pethau hyn o'r enw ffrio dwfn y dyddiau hyn. Mae creu ychydig o aflonyddwch yn iawn i chi oherwydd ni fydd yn rhaid i chi ddelio ag unrhyw sblash olew poeth i lawr y ffordd.\nMae'n rhaid i chi wybod sut i gael gwared â'ch olew yn y ffordd iawn. Felly peidiwch ag arllwys eich olew poeth i lawr y sinc oherwydd ni fydd hyn yn gweithio i chi. Arllwyswch eich olew i boteli olew unwaith y byddwch chi'n coginio dong. Gadewch iddo oeri yma fel y gallwch gael tawelwch meddwl. Seliwch y poteli hyn yn dynn.\nPeidiwch â Thaflu\nMae'n rhaid i chi osgoi taflu llawer o ddarnau o'ch bwyd i'ch poteli. Felly mae'n rhaid i chi brynu strainer rhwyll cyn gynted â phosibl. Dylai'r poteli hyn gael eu storio mewn lle oer, sych y rhan fwyaf o'r amser. Bydd hyn yn caniatáu ichi gael mwy o hyder a heddwch dros amser. Ni fydd eich bwyd yn arogli'n bysgodlyd neu'n hen dros amser.\nGallwch ailddefnyddio'ch olew am lawer o sesiynau os ydych chi eisiau. Dim ond i adael i'ch olew oeri yn eich wok fel y gallwch ei arbed. Nawr gallwch ddefnyddio cwpan mesur mawr i arllwys yr hylif mewn dim o dro. Nesaf, mae'n rhaid i chi arllwys yr hylif yn ôl i'w botel wreiddiol trwy ddefnyddio twndis.\nMae'n rhaid i chi gadw'ch olew yn lân os ydych chi wir eisiau gwneud i'r olew wneud y gwaith i chi. Felly mae angen i chi osgoi gorlifo'ch olew gyda rhannau bach o leithder a bwyd dros amser. Trwy gadw'ch olew yn lân, byddwch rywsut yn ymestyn ei oes dros amser.\nCofiwch hefyd fod yn rhaid i chi godi'ch olew yn y ffordd iawn er mwyn i chi gael y canlyniadau rydych chi wedi bod yn eu ceisio y dyddiau hyn. Gall woks fod yn wir ffrindiau ichi o ran defnyddio olew arnyn nhw. Mae cadw'ch olew yn lân fel y gallwch ei ailddefnyddio'n effeithiol bob amser yn syniad gwych y gallwch chi fanteisio arno ar unwaith.\nRosalie yw sylfaenydd UnderRoofs lle mae hi a'i chymdeithion yn blogio am y cartref a'r gegin, y domen a'r triciau gorau, a'r dechnoleg orau a fydd yn eich helpu i wneud coeth yn eich cartref. mae hi'n casglu ac yn rhannu awgrymiadau ar sut i wella'r cartref a'r gegin er mwyn i chi allu gwneud y gorau ohono.\nMae'n rhaid i chi roi eich dwylo ar yr offer cywir pan ddaw'n ffrio dwfn y dyddiau hyn.\nRosalie Allen Gorffennaf 2, 2017\ny cofnod hwn yn Postiwyd yn Gwella Cartrefi a tagio coginio, Coginio Ffrio, Ffrio Dwfn, Sut i Ddefnyddio Fryer Dwfn. Llyfrnodi y Paraddolenni.\nIonawr 30, 2018 Pum Hanfod Cegin i'w Defnyddio ar gyfer Eich Prydau Prydau Bob Wythnos Ydych chi'n mwynhau paratoi'ch pryd ymlaen llaw? Ydych chi am ddod o hyd i rai offer i wneud y broses yn haws? Os felly, yna rydych chi wedi dod i'r lle iawn! Isod, gallwch ddarllen am rai o'r offer gorau i sbeisio'ch cegin wrth i chi rapio. 1. Power AirFryer XL Mae'r ffrïwr hwn yn unigryw yn y ffordd y mae'n ffrio; hynny yw, mae'n defnyddio aer yn lle olew. Yn ôl y cwmni, mae hyn yn arwain at 80% yn llai o galorïau nag a fyddai fel arall yn cael ei ddatblygu trwy ddulliau traddodiadol o […] Postiwyd yn Gwella Cartrefi\nRhagfyr 20, 2019 5 Peth i'w Ystyried Cyn Ymrwymo I Estyniad Cartref Gall estyniadau cartref newydd yn Adelaide fod yn benderfyniad mawr, ni waeth ble yn union yn y tŷ rydych chi'n edrych i'w ymestyn. Os ydych chi'n bwriadu ymrwymo i estyniad cartref, mae'n bwysig penderfynu pa rannau o'ch cartref nad ydych chi'n eu hoffi a sut rydych chi'n mynd i ddatrys y materion hynny. Efallai mai'r cwestiynau i'w gofyn yw a oes angen ystafelloedd gwely ychwanegol ar gyfer y plant ai peidio? Ydy'ch cegin yn ddigon mawr i ddifyrru'ch ffrindiau pan ddônt draw i ginio? Neu a yw eich Meistr Ystafell Wely yn […] Postiwyd yn Gwella Cartrefi\nEfallai y 29, 2017 Awgrymiadau ar gyfer Dewis y Sblash Cegin Cywir Mae rhan o'ch cegin uwchben topiau'r fainc yn ogystal ag o dan yr holl gabinetau uwchben yn aml yn agored. Gallai hyn arwain at boeri olew a deunyddiau niwlog eraill a allai adael straen parhaol ar wal eich cegin. Er mwyn delio â'r problemau hyn, gellir gorchuddio'r ardal agored gyda chymorth ôl-fflachiadau. Mae'r ôl-fflachiadau hyn yn aml yn hawdd eu glanhau a'u fflamio. Pan gewch chi ôl-fflachiadau cegin mae angen i chi gynnal sawl peth fel y mae'n rhaid i ôl-fflachiadau cegin […] Postiwyd yn Gwella Cartrefi\nIonawr 17, 2017 Awgrymiadau i Osod Eich Gweithfan Laminedig Newydd Os ydych wedi dewis wyneb gwaith wedi'i lamineiddio ar gyfer eich cegin newydd, yn sicr mae gennych ddewis cost-effeithiol a deniadol iawn ar eich dwylo. Mae'r math hwn o arwyneb gwaith hefyd yn caniatáu ichi ei ffitio eich hun, felly nid oes angen i chi dalu gweithiwr proffesiynol fel Stonetech1 i'w wneud ar eich rhan. Dyma lle mae'r gwaith caled yn cychwyn! Ble dych chi'n dechrau? Yn gyntaf, cymerwch eich amser! Boed yn eich tro cyntaf neu wedi gwneud hyn sawl gwaith o'r blaen, peidiwch byth â rhuthro swydd fel hon, oherwydd mae rhuthro yn golygu […] Postiwyd yn Gwella Cartrefi\nIonawr 13, 2020 Sut I Ddewis Y Meicrodon Cywir Mae microdon yn ddyfais ddefnyddiol. Mae'n coginio'n gyflym, yn hawdd i'w lanhau. Yn ogystal, mae rhai opsiynau'n caniatáu ichi ddangos dychymyg a chreu prydau gwahanol, hyd yn oed cymhleth, ac nid cynhesu'r cawl a'r pasta yn unig. Bydd yr erthygl yn trafod sut i ddewis y popty microdon cywir yn seiliedig ar nodau, yn ogystal â ffactorau eraill sy'n effeithio ar ddefnyddioldeb. O'r peth, gallwch ddarganfod pa fath o ffyrnau sy'n cael eu paratoi yn gyffredinol gan ficrodonnau, beth yw'r nodweddion rheoli a pham ei bod yn bwysig talu […] Postiwyd yn Gwella Cartrefi\nMedi 15, 2016 Tueddiadau DIY Modern: 5 Awgrym ar gyfer Adnewyddu Cartref yn Hawdd Gall adnewyddu cartrefi ar gyfartaledd alw am gwblhau llawer o waith cynllunio a gwybodaeth er mwyn ei gwblhau'n llwyddiannus. Mae hyn yn wir p'un a ydych chi'n bwriadu gwneud yr holl waith eich hun neu hyd yn oed gontractio peth ohono. Er mwyn helpu i wneud i'r gwaith adnewyddu sydd ar ddod fynd mor llyfn a hawdd â phosibl, dyma bum awgrym gwych i'w cofio. Creu Cyfnodolyn Fel y person arweiniol sy'n gyfrifol am eich adnewyddu, bydd gennych ddigon i feddwl amdano. Bydd cadw dyddiadur yn eich helpu i ddidoli […] Postiwyd yn Gwella Cartrefi\nIonawr 17, 2017 Arwyneb Gwaith Cegin Ymgyrch - Penderfyniadau Penderfyniadau! Pan ydych chi'n addurno cegin neu hyd yn oed yn ei hailwampio'n llwyr, mae gennych chi lawer o benderfyniadau i'w gwneud, ac yn sicr un ohonyn nhw yw pa arwyneb gwaith i fynd amdano. Rydych chi eisiau pa bynnag ddewis y byddwch chi'n penderfynu arno i sefyll prawf amser, rydych chi am sicrhau ei fod yn cyd-fynd â'ch cyllideb, ac rydych chi eisiau gwybod ei fod yn mynd i fod y dewis cywir ar gyfer eich ffordd o fyw a maint / dyluniad eich cegin bresennol. Yn ffodus, mae yna lawer o ddewisiadau o'ch blaen, ac mae'n bwysig i […] Postiwyd yn Gwella Cartrefi\nEfallai y 10, 2017 Sut i Ailgyllido'r Morgais Pan fydd y Cyfraddau'n Codi Mae yna lawer o resymau dros ailgyllido morgais, ond mae pawb yn sylweddoli, os bydd y cyfraddau'n codi, nid dyma'r amser gorau i wneud hynny. A yw felly mewn gwirionedd? Mae cynllunwyr ariannol yn sicrhau bod y cyfraddau'n dal yn dda ar gyfer ailgyllido eleni. Isod fe welwch ganllaw byr ar sut i ailgyllido'n llwyddiannus os bydd y cyfraddau morgais yn codi. Nid oes angen mynd i banig. Gallwch chi gael cyfle o hyd i gael morgais cartref breuddwydiol Americanaidd os dilynwch rai rheolau. Ei Wneud yn Gyflym Mae'n newyddion da […] Postiwyd yn Cyllid Eiddo Tiriog


Cyfarpar chwarae yn cael ei roi i blant ag anableddau yn Sir Gâr – Llanelli Online\nHome > Archived News > Cymraeg > Cyfarpar chwarae yn cael ei roi i blant ag anableddau yn Sir Gâr\nMae tua 26 o blant eisoes yn gwneud defnydd o ddeunyddiau chwarae ac offer awyr agored newydd sy’n helpu i gynnal eu hiechyd a’u llesiant yn ystod y cyfyngiadau symud.\nGwelir fod eitemau megis seddi siglen gardd, pyllau padlo, llechi, pebyll tywyllu synhwyraidd, trampolinau yn gwneud gwahaniaeth enfawr wrth iddynt aros gartref.\nDywedodd Anna Martin, y mae ei mab Finlay wedi cael budd o gael siglen yn yr ardd: “Mae Finlay wedi treulio sawl awr yn siglo’n dawel yn yr ardd. Mae wedi bod yn wych iddo dreulio amser gyda’r teulu yn yr awyr agored. Mae Fin fel ‘plentyn bach’ ac mae’n mwynhau cael cwtsh a hepian cysgu felly mae’r ffaith bod y siglen yn troi’n wely yn fantais fawr! Yn sicr mae wedi codi ei galon yn ystod y cyfyngiadau symud.\nMae cyllid ar gael o hyd a gall unrhyw un sy’n cael cymorth gan wasanaeth anabledd y cyngor ofyn i’w weithiwr cymorth am asesiad.\nDywedodd y Cynghorydd Glynog Davies, yr Aelod o Fwrdd Gweithredol y Cyngor dros Wasanaethau Plant: “Mae’r cyfyngiadau symud presennol wedi bod yn her enfawr i bob teulu, ond yn enwedig i’r rheini sydd â phlentyn sy’n anabl neu sydd ag awtistiaeth. Nododd ein timau, yn achos rhai teuluoedd, y gallai cael deunyddiau chwarae ychwanegol neu gyfarpar chwarae awyr agored wneud gwahaniaeth mawr i lesiant plant. Aethom ati i sefydlu proses lle gallai staff o’n timau arbenigol gynnal asesiad i weld a fyddai teuluoedd yn elwa o’r math hwn o gymorth. Rydym wedi gallu prynu a dosbarthu nifer o eitemau hyd yn hyn ac rydym wrth ein boddau yn gweld y gwahaniaeth y mae wedi’i wneud.”\nCyngor Sir Gar, Plant anabledd


Maethu yng Nghymru\nMaethu yng Nghymru\nPan fyddwch yn ymuno â Chymdeithion Gofal Maeth Cymru byddwch yn ymuno â darparwr maethu brwdfrydig a llawn cyffro sy’n ymroddedig i wneud gwahaniaeth go iawn i fywydau’r plant rydym yn gofalu amdanynt.\nGwneud Ymholiad Nawr >>\nCroeso i Gymdeithion Gofal Maeth Cymru\nSefydlwyd Cymdeithion Gofal Maeth ym 1997 ac rydym wedi bod yn darparu gofal maeth yng Nghymru ers hynny. Rydym bob amser am recriwtio mwy o ofalwyr maeth yng Nghymru ac rydym yn cynnig lwfansau maethu cystadleuol, cymorth lleol 24/7, a hyfforddiant ar-lein gwych.\nOs oes gennych ystafell sbâr, a’ch bod yn hŷn na 21 mlwydd oed, ac eisiau gwneud gwahaniaeth i fywyd plentyn, mae Cymdeithion Gofal Maeth Cymru eisiau clywed gennych.\nDywedodd 93% o rieni maethu fod yr hyfforddiant wedi helpu i ddiwallu anghenion plant\nByddai 90% o rieni maeth yn argymell FCA i ffrind\nBuddion gweithio gyda FCA\nGwasanaeth cyngor 24/7\nHyfforddiant parhaus rhagorol\nGrwpiau cymorth lleol\nMynediad at eich tîm maethu lleol\nGweithgareddau a digwyddiadau cymdeithasol lleol\nYmweld â swyddfa\nCymdeithion Gofal Maeth, Llawr Isaf, Adeilad 5510, Parc Busnes Gogledd Cymru, Abergele, LL22 8LJ\nFfon: 01745 778610\nSwît 4, Elm Court, Heol y Bont-faen, Pen-y-bont ar Ogwr, CF31 3SR\nFfon: 01792 315800\nSut mae FCA yn cynnig cymorth yng Nghymru?\nYr agwedd ‘gallu gwneud’ sy’n gwneud maethu gyda FCA yn brofiad gwerthfawr iawn. Bydd ein tîm profiadol o weithwyr maethu proffesiynol yn darparu’r lefelau uchaf o gymorth lleol i chi. Rydym yn gwneud yn siŵr na fyddwch byth yn teimlo’n unig, o grwpiau cymorth misol ar gyfer rhieni maeth i lawer o weithgareddau a digwyddiadau, cewch eich croesawu’n syth i deulu ein hasiantaeth faethu annibynnol a byddwn yn gofalu amdanoch chi hefyd.\nCymorth lleol 24/7: yn cynnwys grwpiau cymorth misol ar gyfer pob rhiant maeth yng Nghymru.\nDull amlbroffesiynol o gefnogi teuluoedd maeth: rhwydwaith rhanbarthol a chenedlaethol o arbenigwyr gofal plant a allai weithio gyda phob plentyn neu berson ifanc i ofalu am bob agwedd o’u lles.\nHyfforddiant a Datblygiad.\nCyngor annibynnol gydag aelodaeth FosterTalk AM DDIM.\nCalendr cynhwysfawr o ddigwyddiadau a gweithgareddau.\nCymorth ar-lein: Mynediad at borth i ddarllen am bopeth sy’n digwydd yng Nghymdeithion Gofal Maeth, yn ogystal â mynediad at ddisgowntiau anhygoel ar brofiadau teuluol, siopa, a bwytai ar draws y DU.\nDiwrnod Gwerthfawrogi Gofalwyr Maeth.\nYma i’ch cefnogi chi\nRydym yn darparu’r sylfeini er mwyn i’n teuluoedd maeth greu gwahaniaethau cadarnhaol a pharhaol; mae hyn wrth galon popeth a wnawn yn ein gwasanaeth maethu yng Nghymdeithion Gofal Maeth Cymru. Mae gennym dîm cryf, proffesiynol a sefydlog ar draws Cymru sy’n cefnogi ein rhieni maeth, plant a phobl ifanc ym mhob agwedd o'u bywyd teuluol. Rydym ar gael i’ch cefnogi 24/7 drwy gydol y flwyddyn.\nRydym yn cynnal ystod o grwpiau cymorth rheolaidd ar draws Cymru gyfan sy’n rhoi’r cyfle i rieni maeth gryfhau perthynas gyda rhieni maeth eraill yn yr ardal. Gall rhieni maeth ddod i’r grwpiau ar gyfer sgwrs anffurfiol i rannu eu gwybodaeth ac arfer gorau, cael cymorth a hyfforddiant gyda’n hyfforddiant ar-lein, neu fynychu Grwpiau ADAPT i gefnogi teuluoedd mewn modd therapiwtig, neu ddod i’r grwpiau i gael coffi a chacen a dal i fyny gydag eraill. Mae’n gyfle gwych i rieni maeth a staff gefnogi ei gilydd.\nGweithgareddau a digwyddiadau yng Nghymru\nCael hwyl gyda’n rhieni maeth, plant a phobl ifanc yw’r hyn sy’n gwneud Cymdeithion Gofal Maeth Cymru yn arbennig ac yn ein gwneud mor gyfeillgar a chroesawgar.\nRydym yn cynnal gweithgareddau llawn hwyl a chyffrous yn rheolaidd ar gyfer pawb drwy gydol y flwyddyn megis; teithiau dydd i ddiwrnodau hwyl i’r teulu, sglefrio iâ, dringo yng Nghaernarfon, teithiau i’r traeth a llawer mwy, nid oes diwedd i’r rhestr!\nYn ystod misoedd yr haf byddwn yn cynnal un digwyddiad pob wythnos, wedi’i ddewis gan ein pobl ifanc, i ddod â phawb yn nheulu ehangach yr FCA ynghyd. Bob blwyddyn rydym yn sicrhau bod ein côr Cymru yn cymryd rhan yn y Big Sing Off, ein cystadleuaeth genedlaethol ar gyfer corau (ac rydym wedi ennill ambell waith). Yn 2018, roeddem yn ffodus i gael y cyfle i gynnal y digwyddiad a chroesawu dros 600 o blant, pobl ifanc, rhieni maeth a staff i Abergele i ganu eu gorau glas i weld pa gôr fyddai’n bencampwyr Big Sing Off.\nAr ôl holl hwyl yr haf, mae ein partïon a dathliadau Nadoligaidd yn dechrau gyda gwobrau cyflawniad i’n pobl ifanc a phlant teuluoedd biolegol yn ogystal â phartïon Nadolig lle bydd pawb yn gallu ymuno yn hwyl yr ŵyl!\nDiolch o galon am ddod â’n teulu mawr FCA Cymru ynghyd mewn digwyddiad llwyddiannus iawn! Roeddem wrth ein bodd gyda’r ŵyl. Mae wedi helpu’n sylweddol gyda hyder M. Mae wedi ei helpu i gyfathrebu’n well a gwneud ffrindiau am oes sy’n debyg iddi hi".\nRhiant maeth FCA Cymru\nGair o groeso gan April Newman, Rheolwr Cofrestredig\nHelo, April ydw i, Rheolwr Cofrestredig Cymru\nYma yn FCA Cymru, rwy’n falch ein bod yn rhagweithiol ac arloesol fel tîm. Mae ein teuluoedd maeth wrth galon popeth a wnawn ac rydym bob amser yn ystyried mentrau newydd i ymgysylltu â nhw a datblygu’r gwasanaethau lleol rydym yn eu cynnig. Rydw i wrth fy modd o gael tîm o weithwyr maethu proffesiynol sy’n fedrus, profiadol a gwybodus iawn. Mae gennym lawer o gymhelliant, egni ac uchelgais i gyflawni’r canlyniadau gorau ar gyfer y plant a phobl ifanc rydym yn gofalu amdanynt ac i gefnogi ein rhieni maeth hefyd.\nRydym yn ymroddedig i gefnogi anghenion plant a phobl ifanc sy’n derbyn gofal a hybu eu lles a gwella’r canlyniadau iddynt. Mae anghenion y plant bob amser o’r pwys mwyaf ym mywyd a phrosesau gwneud penderfyniadau o fewn yr asiantaeth.\nRydym yn angerddol dros ddarparu profiadau cyffrous, creadigol ac ystyrlon i’r plant, sy’n magu eu brwdfrydedd am fywyd ac yn eu helpu i dyfu a datblygu’n gadarnhaol mewn sawl ffordd. Rwy’n meddwl bod cynnwys y plant, rhieni maeth a theuluoedd biolegol fel partneriaid o fewn FCA Cymru yn hollbwysig.\nMae’r ystod o weithgareddau a digwyddiadau rydym yn eu darparu yn boblogaidd iawn, boed hynny’n sglefrio iâ, mynd i Ninja Warrior, nofio, helfeydd trysor, diwrnodau ar y traeth, nosweithiau gyrfaoedd, gorymdeithiau Pasg neu weithgareddau awyr agored yn ein diwrnod hwyl blynyddol, anogir pawb i gymryd rhan (gan fy nghynnwys i!). Eleni, rydym yn lansio ein Prosiect Eco a’n Cyngor Eco ac yn edrych ymlaen yn fawr iawn at weld ein teuluoedd maeth yn rhan o’r prosiect hwn. Byddwn yn cynnal Seremoni Gwobrau Cyflawniad ym mis Tachwedd bob blwyddyn, i gydnabod y cynnydd arbennig mae ein plant wedi’i gyflawni; ni fyddai hyn yn bosibl heb gymorth parhaus ein teuluoedd maeth sydd bob amser yn dangos cymaint o wydnwch. Ni fydd wythnos byth yn mynd heibio heb ein bod yn derbyn tystysgrifau neu luniau gan deulu maeth sy’n dangos cyflawniadau gwych ein plant.\nYn FCA rwy’n falch ein bod yn dathlu llawer o deuluoedd maeth ac aelodau staff ‘amser i serennu’; gyda’r arferion rhagorol yn cael eu dangos tro ar ôl tro. Rydym hefyd yn cydnabod gwobrau gwasanaeth hir ar gyfer teuluoedd maeth bob blwyddyn i ddiolch iddynt am yr oriau, wythnosau a misoedd maent wedi’u rhoi i faethu. Fel FCA Cymru, rydym yn frwdfrydig a llawn cyffro i wneud gwahaniaeth go iawn i fywydau’r plant rydym yn gofalu amdanynt a byddem wrth ein bodd petaech yn ystyried ymuno â ni i wneud gwahaniaeth i fywydau’r plant rydym yn gofalu amdanynt.\nSiarad â’n tîm\nP’un ai ydych yn barod i ddechrau eich taith neu am gael sgwrs ag arbenigwr, rydym yma i siarad.\nSut allwn helpu? *\nRwy’n barod i wneud cais i faethuRwy’n ystyried trosglwyddoHoffwn ofyn ychydig gwestiynauHoffwn i chi anfon ychydig o wybodaeth ataf\nYdych yn fodlon derbyn newyddion maethu rheolaidd gennym? *\nMae’r cwmni yn trin gofynion GDPR o ddifrif wrth sicrhau preifatrwydd y data personol rydych yn ei roi i ni ac yn gwneud yn siŵr y caiff ei brosesu’n gyfreithlon. Gweler ein hysbysiad preifatrwyddsy’n esbonio sut bydd y cwmni yn rheoli ac yn defnyddio eich data personol. Drwy ddefnyddio’r ffurflen hon, rydych yn cytuno gyda sut mae’r wefan hon yn storio a thrin eich data.\nGDPR * Drwy ddefnyddio’r ffurflen hon rydych yn cytuno â storio a thrin eich data gan y wefan hon.


Prif Gwnstabl Heddlu Cleveland yn galw am gyflogi mwy o siaradwyr Cymraeg yn ein gwasanaethau cyhoeddus – Golwg360\nLlun: Heddlu Cleveland\nAr drothwy Dydd Gŵyl Dewi mae Prif Gwnstabl Heddlu Cleveland yn Lloegr wedi cyhoeddi blog, yn galw am gyflogi mwy o siaradwyr Cymraeg yn ein gwasanaethau cyhoeddus.\nFe gafodd y Cymro Cymraeg Richard Lewis ei benodi yn Prif Gopyn Heddlu Cleveland yn 2019, a chyn hynny roedd wedi symud fyny’r rancs yn Heddlu Dyfed-Powys, gan gychwyn yn gwnstabl yn y flwyddyn 2000 cyn gorffen ei gyfnod gyda’r llu yn Ddirprwy Brif Gwnstabl.\nYn wreiddiol o Sir Gaerfyrddin, fe gafodd Richard Lewis ysgoloriaeth Fulbright i astudio’r defnydd o ddrylliau taser yn Efrog Newydd yn 2010, ac mae hefyd wedi bod yn olygydd gwadd ar raglen enwog Today BBC Radio 4.\nAc ers iddo symud i ogledd-ddwyrain Lloegr i fyw, mae wedi cael golwg o’r newydd ar yr iaith Gymraeg.\n‘Gan fy mod wedi gweithio y tu hwnt i Glawdd Offa ers dwy flynedd bellach, rwyf wedi dod i asesu dyletswyddau gwasanaethau cyhoeddus ynghylch yr iaith Gymraeg trwy berspectif newydd’ meddai Richard Lewis ar ei flog.\n‘Mae’r pellter llythrennol a throsiadol o Gymru wedi helpu i mi weld y cyd-destun ehangach; sef bod angen gwneud llawer mwy i hybu defnydd o’r iaith gan ein gwasanaethau cyhoeddus.\n‘Gan fy mod wedi gweithio yn y gorffennol ar y lefel uchaf yng ngwasanaeth cyhoeddus yng Nghymru, mae’n wir fy mod efallai wedi bod yn rhan o’r broblem yn hytrach na rhan o’r ateb. Tra roeddwn yn gwasanaethu yng Nghymru fel heddwas, roedd hi’n rhy hawdd i roi ffocws ar fy nyletswyddau cyfreithiol o ddydd i ddydd ac i anghofio am ddyletswydd foesol i hybu’r iaith yn ehangach.’\nAr ei flog mae’r heddwas yn pwyso ar brofiad personol er mwyn amlygu ei farn bod angen plismyn sy’n medru siarad Cymraeg.\n‘Mewn sefyllfa sensitif fel marwolaeth teuluol mae angen heddwas sydd yn rhugl. Mae’r effaith ar deulu yn aruthrol bwysig.\n‘Nid wyf yn cofio geiriau’r gweinidog, y Parchg Emlyn Dole, yng Nghwm Gwendraeth ar fore angladd fy mam-gu yn 2019, ond fe gofiaf yn glir mai gweddi yn Gymraeg ag adroddodd ar yr aelwyd, ac roedd hynny o’r pwys mwyaf i’r teulu, ac yn hollol naturiol i ni. Nid braint neu hap yw hyn – ond hawl sylfaenol a ffordd o fyw…\n‘Er mwyn gwella ansawdd y gwasanaeth Cymraeg mae’n rhaid sicrhau bod mwy o siaradwyr Cymraeg yn cael eu cyflogi yn y lle cyntaf, bod gwersi Cymraeg ar gael yn hawdd i ddysgwyr mewnol, bod gwersi gloywi iaith ar gael, ac yn holl bwysig, dealltwriaeth ymhlith staff o anghenion ieithyddol y gymuned, a’r effaith bositif a ddaw o siarad yn Gymraeg gyda’r sawl sy’n dymuno gwneud hynny.’\nFe gewch y blog yn llawn yma:\n‘Biggar yw’r maswr gorau am gicio a thaclo’ – y dewis cywir i herio Lloegr, meddai Gwyn Jones\nCyn-gapten Cymru yn galw am dargedu Maro Itoje, Billy Vunipola ac Owen Farrell - ond yn credu bod buddugoliaeth i Gymru yn "annhebygol"